‘Ehiã Be Nàdo Dzi’ | Nusɔsrɔ̃\nGBE BUBU Afrikaans Cambodian Dangme Eŋlisi Eʋegbe Franse Ga Greenlandic Italian Kimbundu Kwangali Kwanyama Laotian Lingala Maltese Myanmar Nahuatl (Central) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Setswana Spanish Swati Tahitian Totonac Tsonga Twi Umbundu Venda Xhosa Zulu\nESI Anita va zu Yehowa Ðasefo la, srɔ̃a do dziku helĩhelĩ. * (Kpɔ etenuŋɔŋlɔa.) Edze agbagba ɖe sia ɖe be yeana wòadzudzɔ kpekpeawo dede eye wòde se nɛ be wòagayɔ Mawu ƒe ŋkɔ gbeɖe o. Ne nyɔnua nya yɔ ŋkɔ Yehowa ko la, ŋutsua ƒe dɔmedzoe flana.\nTsɔ kpe ɖe eŋu la, Anita srɔ̃ medina be Anita nafia nu wo viwo tso Yehowa ŋu alo akplɔ wo ayi kpekpeawo o. Esia sesẽ nɛ ŋutɔ elabena eva hiã be wòaku kutri afia nu ɖeviawo le srɔ̃a ƒe manyamanya me.\nAbe ale si Anita ƒe nuteƒekpɔkpɔa ɖee fia ene la, ɖewohĩ wò ƒometɔ aɖe le agbagba dzem be yeana nàdzudzɔ Yehowa subɔsubɔ. Alo anye be kuxi bubue le fu ɖem na wò. Ðewomahĩ èdze dɔ ɣeyiɣi didi aɖee nye esia. Alo anye be viwò alo srɔ̃wò megava li o. Alo ɖewohĩ ƒometɔ aɖe si nèlɔ̃ vevie la dzudzɔ Yehowa subɔsubɔ. Le nɔnɔme siawo me la, nu kae nàte ŋu awɔ be nàyi edzi awɔ nuteƒe na Yehowa?\nApostolo Paulo gblɔ be: ‘Ehiã be nàdo dzi.’ (Hebritɔwo 10:36) Ke nu kae akpe ɖe ŋuwò be nàdo dzi?\nDO GBE ÐA NÀBIA YEHOWA ƑE KPEKPEÐEŊU\nNe èle fu kpem la, ɖo ŋku edzi be ele vevie be nàɖo ŋu ɖe Yehowa ŋu be wòakpe ɖe ŋuwò nàdo dzi. Do gbe ɖa nàbia eƒe kpekpeɖeŋu. Esiae nɔvinyɔnu Ana wɔ esi srɔ̃a ku kpata. Ƒe 30 ye nye ema woɖe wo nɔewo. Ana gblɔ be: “Srɔ̃nye megatrɔ gbɔ tso dɔ me o. Ƒe 52 koe wòxɔ.”\nTogbɔ be Ana dea dɔ me eye mevona kura o hã la, esia meɖe eƒe vevesesea ɖa o. Nu kae wòwɔ? Egblɔ be: “Megblɔa nye dzimenyawo na Yehowa eye meƒoa koko nɛ be wòakpe ɖe ŋunye.” Ede dzesii be Yehowa kpe ɖe ye ŋu, elabena ɣesiaɣi si wòdo gbe ɖa la, eƒe dzi dzea eme vie eye eƒe susu dzea akɔ anyi. Egblɔ kpee be: “Meka ɖe edzi vevie be Yehowa agbɔ agbe srɔ̃nye le tsitretsitsia me.”—Filipitɔwo 4:6, 7.\nYehowa do ŋugbe na mí esubɔlawo be yease míaƒe gbedodoɖawo. (Psalmo 65:2) Eye awɔ nu sia nu si míehiã be míayi edzi asubɔe la na mí. Ɛ̃, Yehowa akpe ɖe ŋuwò nàwɔ nuteƒe nɛ le nɔnɔme sesẽwo gɔ̃ hã me.\nNƆ NƆVIWO ŊU KPLIKPLIKPLI\nYehowa gatoa mɔ bubu aɖe dzi kpena ɖe mía ŋu míedoa dzi. Eyae nye mía nɔvi siwo le hamea me. Míate ŋu asrɔ̃ nu tso ale si nɔvi siwo nɔ Tesalonika kpe ɖe wo nɔewo ŋu esime wonɔ wo yome tim kutɔkutɔe la me. Le ɣeyiɣi ma me la, eva hiã vevie be woanɔ dzi dem ƒo na wo nɔewo. (1 Tesalonikatɔwo 2:14; 5:11) Woƒoa ƒu ɖekae eye wonye xɔlɔ̃ veviwo na wo nɔewo, eye esia na wokpe ɖe wo nɔewo ŋu be woayi edzi awɔ nuteƒe na Yehowa. Nu kae akpe ɖe míawo hã ŋu be míayi edzi awɔ nuteƒe abe Tesalonikatɔawo ene?\nEle be míadze xɔlɔ̃ vavãwo le hamea me, eye míanɔ dzi dem ƒo na mía nɔewo, vevietɔ le ɣeyiɣi sesẽwo me. (Romatɔwo 14:19) Apostolo Paulo kpe fu geɖe le yometiti kple kuxi bubuwo ta, gake Yehowa do ŋusẽe wòdo dzi. Le kpɔɖeŋu me, Yehowa ʋã nɔviwo ƒe dzi wode dzi ƒo na Paulo. Apostoloa gblɔ tso xɔlɔ̃awo ŋu be: “Ame siawo va zu akɔfafa gã aɖe nam.” (Kolosetɔwo 4:10, 11) Nɔvi siawo lɔ̃ Paulo vevie. Eya ta esi wòɖo hiã me la, wofa akɔ nɛ hede dzi ƒo nɛ. Ðewohĩ wò hã àɖo ŋku ɣeyiɣi aɖe si me hamea me tɔwo gblɔ nya aɖe alo wɔ nane si de dzi ƒo na wò la dzi.\nBIA KPEKPEÐEŊU TSO HAMEMETSITSIWO GBƆ\nYehowa na hamemetsitsiwo hã mí. Ŋutsu siawo ate ŋu ade dzi ƒo na wò ahaɖo aɖaŋu nyuiwo na wò tso Biblia me. Wole “abe sitsoƒe tso ya nu kple bebeƒe tso tsidzadza gã nu ene, abe tɔsisiwo le kuɖiɖinyigba dzi kple agakpe gã ƒe vɔvɔli le anyigba si ƒu kplakplakpla dzi ene.” (Yesaya 32:2) Efaa akɔ na mí ŋutɔ be míanyae be nɔvi siawo le klalo be yewoakpe ɖe mía ŋu. Eya ta ne nɔnɔmeawo le sesẽm na wò la, te ɖe hamemetsitsiwo ŋu nàgblɔe na wo. Woate ŋu akpe ɖe ŋuwò nàyi edzi asubɔ Yehowa.\nEle eme baa be menye míaƒe kuxiwo katã gbɔe hamemetsitsiwo ate ŋu akpɔ o. Abe wò ke ene la, woawo hã womede blibo o. (Dɔwɔwɔwo 14:15) Gake ne èyi hamemetsitsi aɖe gbɔ eye wòdo gbe ɖa na Yehowa tso wò kuxia ŋu la, wò dzi adze eme vie. (Yakobo 5:14, 15) Le kpɔɖeŋu me le Italy la, hamemetsitsiwo de dzi ƒo na nɔviŋutsu aɖe si le fu kpem ƒe geɖe le dɔléle sesẽ aɖe si me. Nɔviŋutsua gblɔ be: “Lɔlɔ̃ kple ɖetsɔleme si nɔviawo ɖe fiam hekpe ɖe ale si wova kpɔam ɖa edziedzi ŋu la kpe ɖe ŋunye mele dzi dom.” Ne èle fu kpem la, Yehowa di be nàbia kpekpeɖeŋu tso hamemetsitsiwo gbɔ.\nÐOE BE YEAYI EDZI ASUBƆ YEHOWA\nNe míeɖoe kplikpaa be míasubɔ Yehowa la, Yehowa akpe ɖe mía ŋu. Nu mae John wɔ. Esi wòxɔ ƒe 39 la, eva nyae be kansa ƒomevi aɖe si mebɔ o le ye ŋu. Ese le eɖokui me be mesɔ kura be yeadze dɔ ma gbegbe o, vevietɔ esi metsi boo o ta. Eye wòtsi dzi hã ɖe srɔ̃a kple viaŋutsuvi si xɔ ƒe etɔ̃ pɛ ko la ŋu. Egblɔ be: “Menye ɖeko srɔ̃nye ɖeka nɔ mía vi suea dzi kpɔm o, ke ehiã be wòanɔ nye hã dzinye kpɔm ahanɔ kplɔyem anɔ kɔdzi yim ɣesiaɣi si wòhiã be mayi.” Atike siwo wɔm wole na John na be nu tia kɔ nɛ vevie, eye dɔme hã ɖunɛ. Gake mese ɖe afi ma o. Eva dzɔ be John fofo ɖo kudo nu eye wòhiã ame aɖe si anɔ be lém nɛ.\nNu kae kpe ɖe John kple eƒe ƒomea ŋu le ɣeyiɣi sesẽ sia me? Togbɔ be ɖeɖi tea John ŋu hã la, ekpɔa egbɔ be ƒomea yi edzi le Yehowa subɔm. Egblɔ be: “Míedea kpekpeawo katã, dea gbeadzi kwasiɖa sia kwasiɖa, eye míewɔa ƒometadedeagu edziedzi ne esesẽ na mí gɔ̃ hã.” John srɔ̃ ale si wòalé ƒomedodo si le wo kple Yehowa dome la me ɖe asi sesĩe. Togbɔ be le gɔmedzedzea la, dzidzi ƒoe wòtɔtɔ hã la, eteƒe medidi hafi eƒe susu dze akɔ anyi o. Enyae be Yehowa lɔ̃ ye eye wòdoa ŋusẽ ye le hiãɣi. Yehowa ate ŋu akpe ɖe ŋuwò nenema ne ètsi dzimaɖi alo le vɔvɔ̃m. John gblɔ be: “Yehowa ate ŋu ana nàsẽ ŋu abe ale si wòwɔe nam ene.”\nNe èle fu kpem la, ɖo ŋku Paulo ƒe nyawo dzi: ‘Ehiã be nàdo dzi.’ Ðo ŋu ɖe Yehowa ŋu to gbedodoɖa nɛ me. Nɔ nɔvi siwo le hamea me ŋu kplikplikpli, bia kpekpeɖeŋu tso hamemetsitsiwo gbɔ, eye nàɖoe kplikpaa be yeayi edzi asubɔ Yehowa. Akpe ɖe ŋuwò nàdo dzi le kuxi siwo ɖewohĩ nèle go domee egbea, alo nɔnɔme sesẽ ɖe sia ɖe si me wòate ŋu adzɔ be nàva to le etsɔme la me.\n^ mm. 2 Míetrɔ ŋkɔ aɖewo.


Eritrea Dziɖuɖua Lé Yehowa Ðasefowo De Ga Le Woƒe Xɔse Ta\nGBE BUBU Afrikaans Albanian Armenian Azerbaijani Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Ga Georgian German Greek Hausa Hiligaynon Hungarian Iban Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Malagasy Malay Myanmar Norwegian Pangasinan Persian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese Xhosa Yoruba\nWode Wo Ga Le Woƒe Xɔse Ta\nEritrea dziɖuɖua léa Yehowa Ðasefowo kple ame bubuwo dea ga, evɔ womedrɔ̃a ʋɔnu wo alo tsɔa nya aɖeke hã ɖe wo ŋu le ʋɔnu hafi o. Ame siwo wolé de ga la dometɔ geɖe nye Ðasefo ŋutsu siwo gbe asrafo ƒe hehexɔxɔ le dzitsinya ta. Ke hã, Ðasefoawo dometɔ akpa gãtɔ siwo dome nyɔnuwo, ɖeviwo kple ame tsitsiwo le la le gaxɔ me ɖe woƒe mawusubɔsubɔdɔwo kple nya bubu siwo womeʋu goe na wo o la ta.\nDukplɔla Afewerki ɖe dukplɔla ƒe sedede aɖe ɖe go le October 25, 1994 dzi si xɔ dukɔmevinyenye le Ðasefoawo si le esi womekpɔ gome le ɖokuisinɔnɔ ƒe akɔ si woda le dukɔa me le ƒe 1993 me o kple esi wogbena be yewomaxɔ asrafo ƒe hehe o le dzitsinya ta la ta. Hafi Eritrea dziɖuɖua nava de ɖoɖoa to me be dumeviwo nanɔ asrafo ƒe hehe xɔm la, ɖoɖo nyuiwo nɔ anyi be ame nawɔ dukɔmevidɔ bubu ɖe asrafodɔ teƒe. Ðasefo geɖe wɔ dɔ mawo tɔgbi le dziɖuɖu vovovo siwo kplɔ dukɔ ma la te. Dziɖuɖua naa “Dukɔmevidɔ Nu Wuwu Ƒe Ðaseɖigbalẽ” ame siwo wɔ dɔ mawo eye zi geɖe la, ekafua wo ɖe dɔ siwo wowɔ ta. Gake tso esime dukplɔlaa de se ma ko la, dukɔa ƒe kpovitɔwo léa Yehowa Ðasefowo tuna, wowɔa funyafunya wo heɖea fu na wo agbadre ale be woagbe nu le woƒe xɔse gbɔ.\nÐasefowo Ku Le Nɔnɔme Sesẽ Siwo Me Woto Le Gaxɔ Me Ta\nÐasefo ene ku le gaxɔ me le Eritrea eye Ðasefo tsitsi etɔ̃ siwo ŋu woɖe asi le le gaxɔ me la va ku le nɔnɔme sesẽ siwo me woto esime wonɔ gaxɔ me la ta.\nLe ƒe 2018 me la, Ðasefo eve ku esi woɖe wo yi Mai Serwa Gakpɔ me vɔ megbe. Aƒetɔ Habtemichael Tesfamariam ku le January 3 lia dzi esi wòxɔ ƒe 76, eye Habtemichael Mekonen ku le March 6 lia dzi esi wòxɔ ƒe 77. Eritrea dziɖuɖua lé wo de gaxɔ me le ƒe 2008 me evɔ metsɔ nya aɖeke ɖe wo ŋu le ʋɔnu hafi o.\nLe ƒe 2011 kple ƒe 2012 me la, Ðasefo eve ku le nɔnɔme dziŋɔ siwo me woto le Meitir Asaɖamegaxɔa me ta. Gamenɔla si ŋkɔe nye Misghina Gebretinsae, si xɔ ƒe 62 la ku le ga me le July 2011 me le dzoxɔxɔ dziŋɔ si le tohehe ƒe teƒe si wotsɔ ŋkɔ na be “tomexɔ” si me wotui ɖo la ta. Aƒetɔ Yohannes Haile, si xɔ ƒe 68 la hã ku le August 16, 2012 dzi esime wònɔ ga me ƒe ene kloe le nɔnɔme dziŋɔ mawo tɔgbi me. Ðasefo tsitsi etɔ̃ bubu siwo ŋkɔwoe nye Kahsai Mekonnen, Goitom Gebrekristos kple Tsehaye Tesfariam ku esi woɖe asi le wo ŋu le gaxɔ me vɔ megbe le esi woto nɔnɔme dziŋɔwo me le Meitir Asaɖamegaxɔa me ta.\nWoŋe Aɖaba Ƒu Amegbetɔ Ƒe Gomenɔamesi Ƒe Habɔbɔ Xɔŋkɔwo Ƒe Nyawo Dzi\nEritrea yi edzi le xexemedukɔwo ƒe amegbetɔwo ƒe gomenɔamesi ƒe ɖoɖowo dzi dam. Amegbetɔ ƒe gomenɔamesi ƒe habɔbɔ xɔŋkɔwo ƒo nu tsi tre ɖe ale si Eritrea dziɖuɖua le amewo ƒe gomenɔamesi veviwo tem ɖe to, eye woyi edzi le biabiam tso Eritrea dziɖuɖua si be wòaɖɔ nɔnɔmea ɖo.\nLe ƒe 2014 me la, Amegbetɔwo Ƒe Gomenɔamesinyawo Gbɔkpɔha kpɔ ŋudzedze ɖe nyatakaka si numekulawo na ku ɖe ale si amegbetɔwo ƒe gomenɔamesi ƒe nyawo le le Eritrea la ŋu. Le nyatakaka me la, wobia tso Eritrea dziɖuɖua si be wòade bubu gome si le dukɔmeviwo si be woagbe asrafo ƒe hehexɔxɔ le dzitsinya ta la ŋu “le ɖekawɔwɔ me kple xexemedukɔwo ƒe ɖoɖowo,” eye “wòakpɔ egbɔ be gamenɔlawo le dedie; wòakpɔ atikewɔnyawo gbɔ na ame siwo hiã nɛ . . . eye wòana ale si nɔnɔmeawo le le gaxɔawo me la nanyo ɖe edzi le ɖekawɔwɔ me kple xexemedukɔwo ƒe ɖoɖowo.” Le nyametsotso aɖe si dzi woda asi ɖo le ƒe 2015 me me la, Amegbetɔwo Ƒe Gomenɔamesinyawo Gbɔkpɔhaa bia tso Eritrea dziɖuɖua si be “wòana mɔ dumeviwo be woagbe asrafo ƒe hehexɔxɔ le dzitsinya ta.”\nLe ƒe 2016 me la, Habɔbɔ Si Ku Nu Me Tso Amegbetɔ Ƒe Gomenɔamesinyawo Ŋu Le Eritrea la de dzesii be Eritrea dziɖuɖua wɔ “nu tovo ɖe ame havi ŋu” elabena “woti” Yehowa Ðasefowo kple ame bubuwo “yome ɖe subɔsubɔnyawo kple to si me tɔwo ameawo nye ta.”\nLe ƒe 2017 me la, Afrikatɔwo Ƒe Kɔmiti Si Kpɔa Ðeviwo Ƒe Gomenɔamesinyawo Kple Dedienɔnɔnyawo Gbɔ la gblɔ be ete ɖe yewo dzi be togbɔ be sewo li hena ɖeviwo ta kpɔkpɔ hã la, gomenɔamesi sia meɖea vi na “Yehowa Ðasefowo ƒe viwo o” eye wowɔa ŋlɔmi le wo ŋu. Kɔmitia bia tso Eritrea dziɖuɖua si be “wòalɔ̃ ɖe edzi be Tamebubu, Dzitsinya Kple Mawusubɔsubɔ Ƒe Ablɔɖe le ɖeviwo si eye wòaɖe mɔ na wo woawɔ eŋu dɔ, gake wòawɔ esia ameŋkumekpɔkpɔ manɔmee.”\nLe ƒe 2018 me la, Afrikatɔwo Ƒe Habɔbɔ Si Kpɔa Amegbetɔwo Ƒe Gomenɔamesinyawo Gbɔ bia tso Eritrea dziɖuɖua si be “wòaɖe afɔ enumake atsɔ akpɔ egbɔ be woagate ame siwo le gaxɔ me, siwo dome . . . Yehowa Ðasefowo hã le la ƒe gomenɔamesiwo ɖe to azɔ o,” eye wòbia tso wo si be woaku nu me tso Ðasefo siwo ku le gaxɔ me la ƒe nyawo ŋu. Habɔbɔ sia te gbe ɖe edzi be ehiã be Eritrea nakpɔ egbɔ be wogbugbɔ “dukɔmevinyenye ƒe gomenɔamesiwo” na Yehowa Ðasefoawo.\nLe May 2019 me la, Dukɔ Ƒoƒuawo Ƒe Amegbetɔwo Ƒe Gomenɔamesiwo Ŋuti Kɔmiti bia tso Eritrea si be wòakpɔ egbɔ be wona mawusubɔsubɔ kple dzixɔse ƒe ablɔɖe dukɔmeviwo eye “woaɖe asi le ame siwo katã wolé alo wode gaxɔ me le esi wowɔ woƒe mawusubɔsubɔ ƒe ablɔɖe ŋu dɔ ta la ŋu, eye Yehowa Ðasefowo hã le eme.” Kɔmiti sia gabia tso Eritrea si be “wòakpɔ egbɔ be se ɖe mɔ be dukɔmeviwo nate ŋu agbe asrafo ƒe hehexɔxɔ le dzitsinya ta eye wòawɔ ɖoɖo ɖe dukɔmevidɔ bubu si menye asrafodɔ o ŋu na ame siwo dzitsinya meɖe mɔ na be woaxɔ asrafo ƒe hehe o.”\nÐekakpui etɔ̃ siwo ŋkɔwoe nye Paulos Eyasu, Isaac Mogos kple Negede Teklemariam le ga me tso September 17, 1994 dzi le esi wogbe be yewomaxɔ asrafo ƒe hehe o le dzitsinya ta la ta. Ame 10 bubu aɖewo hã le ga me ƒe ewo kple edzivɔe nye esia.\nWotu Ðasefo aɖewo ɖe meligagowo me, eye wotu bubuwo hã ɖe kpexɔwo kple gakpoxɔ siwo ƒe afã le to me la me.\nLe July 2017 me la, woɖe Ðasefo siwo katã le Meitir Asaɖamegaxɔ me la yi Mai Serwa Gakpɔ me le Asmara dua godo. Le November 30, 2017 dzi la, woɖe Ðasefo 13 siwo katã wolé de ga le Sawa Asaɖamegaxɔ me, siwo dome Paulos Eyasu, Isaac Mogos, kple Negede Teklemariam le, la hã yi Mai Serwa Gakpɔ me.\nLe Ðasefo ŋutsu akpa gãtɔ siwo le gaxɔ me gome la, womeka ƒe ale si nu woatsɔ anɔ ga mee o, eya ta mɔkpɔkpɔ meli be woaɖe asi le wo ŋu o va se ɖe esime woku alo woɖo kudo nu hafi. Esi wònye be ʋɔnudrɔ̃nyawo kple senyawo mewɔa dɔ nyuie le dukɔa me o ta la, ne wolé wo de ga la, ɖeko wòle abe ɖe wotso kufia na wo ene.\nNe èdi be yeakpɔ Yehowa Ðasefo siwo katã le gaxɔ me fifia le woƒe xɔse ta le Eritrea la ƒe ŋkɔwo la, zi kadodo si le ete la dzi.\nWode Wo Ga Le Woƒe Xɔse Ta—Eritrea (PDF)\nÐasefo siwo katã le ga mee nye 52.\nAƒetɔ Habtemichael Mekonen, si xɔ ƒe 77 la, ku esi woɖee yi Mai Serwa Gakpɔa me vɔ megbe.\nAƒetɔ Habtemichael Tesfamariam, si xɔ ƒe 76 la, ku esi woɖee yi Mai Serwa Gakpɔa me vɔ megbe.\nWoɖe Ðasefo siwo katã le Meitir Asaɖamegaxɔa me la yi Mai Serwa Gakpɔa me le Asmara dua godo.\nWoɖe asi le Ðasefo siwo wolé le April 14 dzi la dometɔ akpa gãtɔ ŋu, gake wo dometɔ 20 siwo wolé le April 27 dzi la gakpɔtɔ le ga me.\nWova lé Ðasefo 31 le woƒe kpekpe me esime wonɔ Biblia srɔ̃m.\nWolé Ðasefo siwo wu 90 le Yesu Kristo ƒe ku ƒe Ŋkuɖodziwɔna si wowɔna ƒe sia ƒe la me.\nAƒetɔ Yohannes Haile, si xɔ ƒe 68 la, ku esime wònɔ gaxɔ me le nɔnɔme dziŋɔwo me.\nAƒetɔ Misghina Gebretinsae, si xɔ ƒe 62 la, ku esime wònɔ gaxɔ me le nɔnɔme dziŋɔwo me.\nDziɖuɖumegãwo va ge ɖe Ðasefo aɖe ƒe aƒe me esime wole woƒe mawusubɔsubɔwɔnawo wɔm eye wolé Ðasefo 23 siwo katã nɔ kpekpea me, woƒe ɖevitɔ xɔ ƒe 2 eye woƒe tsitsitɔ xɔ ƒe 80.\nDziɖuɖumegãwo ɖe Yehowa Ðasefo siwo katã wotu ɖe poliswo ƒe dɔwɔƒe la yi Meitir Asaɖamegaxɔ me negbe wo dometɔ ɖeka koe womekplɔ yi o.\nDziɖuɖumegãwo ge ɖe aƒewo me kple dɔwɔƒewo ɖalé Ðasefo 24, wo dometɔ akpa gãtɔ nye ame siwo kpɔa woƒe ƒomewo dzi.\nDziɖuɖua ɖo asi mawusubɔsubɔha siwo katã mele mawusubɔsubɔha ene siwo dzi wòda asi ɖo dome o la ƒe dɔwɔwɔwo dzi.\nDukplɔla ƒe sedede na woxɔ dukɔmevinyenye kple amegbetɔ ƒe gomenɔamesi veviwo le Yehowa Ðasefowo si.\nWolé Paulos Eyasu, Isaac Mogos kple Negede Teklemariam de ga, evɔ wometsɔ nya aɖeke ɖe wo ŋu o, eye womedrɔ̃ ʋɔnu wo hã o, eye wogakpɔtɔ le ga me fifia.\nLe Ƒe 1940-awo Me\nWoɖo Yehowa Ðasefowo ƒe ƒuƒoƒo gbãtɔwo le Eritrea.\nƉoe Ɖe Amewo Ɖoe Ɖe Amewo Wode Wo Ga Le Woƒe Xɔse Ta\nWode Wo Ga Le Woƒe Xɔse Ta—Eritrea\nYehowa Ðasefo Siwo Wolé De Ga Ðe Woƒe Xɔse Ta—Le Du Vovovowo Me\nNya Siwo Asrafodɔgbegbe Le Dzitsinya Ta Ŋuti Nunyalawo Gblɔ Tso Eŋu


Ðe Míava Nɔ Dedie Aɖe Dzi Ði Gbe Ðekaa—Ricardo Kple Andres Ƒe Ŋutinyawo\nWOTE ŊU TRƆ\nBiblia te ŋu nana amewo ƒe agbenɔnɔ nyona ɖe edzi wòwɔa nuku. De ŋugble le kpɔɖeŋu eve siwo ku ɖe Ricardo kple Andres ŋu kpɔ.\nRICARDO: Ƒe 15 koe mexɔ esi mege ɖe gbevuha aɖe me. Xɔ̃nye yeyeawo kpɔ ŋusẽ ɖe dzinye vevie. Le nyateƒe me la, nye taɖodzinue nye be mayi gaxɔ me ƒe ewo! Nya ma adze bometsinya. Gake le afi si menɔ la, wokafua ame siwo nɔ gaxɔ me kpɔ eye wodea bubu wo ŋu vevie. Eya ta medi be manɔ abe woawo ene.\nMeƒo ɖokuinye ɖe nu sia nu si gbevuhamenɔlawo wɔna la me. Nu mawo dometɔ aɖewoe nye atike vɔ̃ɖiwo zazã, gbɔdɔdɔ kple ŋutasẽnuwo wɔwɔ. Le zã aɖe me la, míaƒe gbevuhaa kple gbevuha bubu aɖe míenɔ tu dam mía nɔewo. Mesusu be woawum, gake mesi, naneke mewɔm o. Esia megbe la, meva nɔ tame bum le nye agbe kple taɖodzinu siwo le asinye ŋu vevie, eye metso nya me be matrɔ. Gake aleke mawɔe? Ame kae akpe ɖe ŋunye?\nNye ƒometɔ geɖe mekpɔa dzidzɔ o. Kuxiwo ɖe kpe na wo. Gake nyruinye kple eƒe ƒomea ya kpɔa dzidzɔ. Menya be ame nyuiwoe wonye eye wowɔna ɖe Biblia me mɔfiamewo dzi. Le nyateƒe me la, wofiam kpɔ be Mawu ƒe ŋkɔe nye Yehowa. Eya ta le tua dada megbea, medo gbe ɖa na Yehowa yɔ eŋkɔ gblɔ nɛ be wòakpe ɖe ŋunye. Nukutɔea, Yehowa Ðasefo aɖe va ƒo ʋɔ nam le ŋufɔke! Eyae va zu nye Biblia nufiala.\nGake kuxi gã aɖe li. Xɔ̃nye xoxoawo ƒoa ka nam zi geɖe gblɔna nam be mava ne míaɖo gbɔdo. Togbɔ be menɔ bɔbɔe o hã, megbena. Meɖoe kplikpaa be mayi Biblia sɔsrɔ̃a dzi, eye edzɔ dzi nam be nyemedzudzɔ o! Nye agbenɔnɔ trɔ kura, eye meva nɔ dzidzɔ kpɔm ŋutɔ.\nMeɖo ŋku edzi be megblɔ na Mawu le gbedodoɖa me kpɔ be ɖe meɖoe be mayi gaxɔ me ƒe ewo ale be woade bubu ŋunye abe gbevuhamenɔla ene. Gake fifia ya megblɔ na Mawu be wòana mazã ɣeyiɣi geɖe atsɔ afia nu amewo tso eyama ŋu abe ale si wokpe ɖe ŋunyee ene hena ƒe ewo ya teti. Mawu ɖo nye gbedodoɖaa ŋu, elabe ƒe 17 ye nye esia mele gbeƒã ɖem na amewo! Eye magblɔ kpee be nyemeɖo afɔ gaxɔa me o.\nGake xɔ̃nye xoxoawo dometɔ geɖe le gaxɔ me hena ƒe geɖe. Wo dometɔ aɖewo ku. Ne metrɔ kpɔ megbe la, akpe koe mada na nye ƒometɔ siwo nye Ðasefoawo. Wolɔ̃ faa be yewoawɔ ɖe Biblia ƒe mɔfiamewo dzi, eye esia na woto vovo. Meva dea bubu wo ŋu wu gbevuhaa me tɔ ɖe sia ɖe. Ƒo wo katã ta la, medaa akpe na Mawu be wòfia mɔ nyuitɔ si nu manɔ agbe ɖo lam.\nANDRES: Wodzim le nuto si me ahedada bɔ ɖo, afi si wozãa atike vɔ̃ɖiwo, daa adzo, wua ame eye gbolowɔwɔ bɔ ɖo la me, eye afi mae menɔ tsi. Ahanoxee tɔnye nye eye kokein nono zu numame nɛ. Dzre dzi koe eya kple nɔnye wonɔna, eye wodaa kɔ.\nÐevi ko menye esi mete ahanono eye mezãa atike vɔ̃ɖiwo. Ablɔdzi koŋue menɔna, nɔ amewo fim eye medzraa nu siwo mefina la. Esi menɔ tsitsim la, tɔnye di be yeana nye kpli ye dome navivi, gake mewɔe le mɔ nyuitɔ nu o, efia ale si matsɔ atike vɔ̃ɖiwo kple nu bubu siwo ŋu se meɖe mɔ ɖo o la agbã dee eye míadzra wo. Esia na mekpɔ ga kaba. Gake gbe ɖeka la, poliswo va nye aƒe me va lém le esi mete kpɔ be mawu ame ta, eye wodem mɔ ƒe atɔ̃.\nGbe ɖeka ŋdi la, woɖe gbeƒã le gaxɔa ƒe nuƒomɔ̃ dzi tsɔ nɔ gamenɔlawo kpem be woava se Biblia me nuƒo aɖe si Yehowa Ðasefowo aƒo. Meyi. Susu le nya siwo mese la me, eya ta melɔ̃ be Ðasefoawo nasrɔ̃ Biblia kplim. Wometɔa tsi Ŋɔŋlɔawo me nyawo o, ke boŋ wofia ale si Mawu di be míanɔ agbe wòadze eŋu lam.\nEteƒe medidi o meva kpɔe be nyemate ŋu awɔ tɔtrɔ siwo hiã la le ɖokuinye si o, vevietɔ ne gamenɔla bubu siwo mekpɔ dzidzɔ ɖe nu si srɔ̃m mele ŋu o la do ŋɔdzi nam. Eya ta medo gbe ɖa na Yehowa be wòado ŋusẽm mawɔ nu le nunya me, eye ekpe ɖe ŋunye. Le nyateƒe me la, le esi mana ta teƒea, dzi nɔ ƒonye mezã Biblia tsɔ ɖe gbeƒã na gamenɔla bubuwo.\nEsi ɣeyiɣia de be woaɖe asi le ŋunye la, menɔ vɔvɔ̃m ale gbegbe be medi be mayi edzi aganɔ gaxɔa me vie! Esi menɔ dzodzom la, gamenɔla geɖe wɔ baibai nam. Wo dometɔ aɖewo gɔ̃ hã gblɔ vividoɖeameŋutɔe be, “Pastor, de aƒe me nyuie.”\nNe mebu ale si nye agbe anɔ ne ɖe nyemeɖe mɔ na Mawu be wòafia num o la, edzia ŋɔ nam. Medaa akpe be Mawu lɔ̃m eye mebum be nyemate ŋu atrɔ o. *\n^ mm. 15 Ale si Biblia le amewo ƒe agbenɔnɔ trɔm ƒe kpɔɖeŋu geɖe le jw.org/ee. Ʋu BIBLIA ƑE NUFIAFIAWO > ŊUTIFAFA & DZIDZƆKPƆKPƆ.\nNE AME BƆBƆA EÐOKUI, TOA NYATEƑE, EYE WÒDEA DZESII BE ELE BE YEAWƆ TƆTRƆWO, EYE WÒDII BE YEAWƆE LA, BIBLIA ATE ŊU AKPE ÐE EŊU. ETE ŊU KPE ÐE AME GEÐE ŊU


Minɔ Ŋudzɔ, Miyi Ŋgɔ Dzinɔameƒotɔe!\nGbetakpɔxɔ—Tata Si Míesrɔ̃na | April 2002\nGBE BUBU Albanian Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese Zulu\nKpekpe Tɔxɛwo Ŋu Nyatakaka\nAMEKAE malɔ̃ ɖe edzi be ‘ɣeyiɣi vɔ̃ siwo me nɔnɔ sesẽ’ mee míele o? Mí Yehowa Ðasefowo hã míevo tso “ŋkeke mamlɛawo” me nɔnɔ ƒe nuteɖeamedziwo me o. (Timoteo II, 3:1-5) Ke hã míekpɔ be amewo hiã kpekpeɖeŋu. Womese nusiwo le dzɔdzɔm le xexeame gɔme o. Wohiã akɔfafa kple mɔkpɔkpɔ. Akpa vevi ka koŋue míewɔna le kpekpeɖeŋu nana mía haviwo me?\nMawu de dɔ asi na mí be míagblɔ Fiaɖuƒe si wòɖo anyi la ŋuti nyanyui afia. (Mateo 24:14) Ehiã be amewo nanya be Dziƒofiaɖuƒe siae nye ameƒomea ƒe mɔkpɔkpɔ ɖeka kolia. Ele eme baa be menye ɣesiaɣie woxɔa míaƒe gbedasia nyuie o. Le teƒe aɖewo la woxe mɔ ɖe míaƒe dɔa nu eye woti mía nɔviwo yome. Ke hã míenaa ta o. To dziɖoɖo ɖe Yehowa ŋu bliboe me la, míeɖoe kplikpaa be míanɔ ŋudzɔ anɔ ŋgɔ yim dzinɔameƒotɔe le nyanyuia gbɔgblɔ me madzudzɔmadzudzɔe.—Dɔwɔwɔwo 5:42.\nTameɖoɖo kplikpaa ma dze ƒã le takpekpe tɔxɛ siwo wowɔ le ƒe 2001 ƒe October me la me. Le Memleɖa, October 6 lia dzi la, wowɔ Watch Tower Bible and Tract Society of Pennsylvania ƒe ƒe sia ƒe takpekpe le Yehowa Ðasefowo ƒe Takpexɔ si le Jersey City, New Jersey, me le United States. * Le eƒe ŋufɔke la, wowɔ kpekpe bubuwo kpee le teƒe ene, etɔ̃ le United States eye ɖeka le Canada. *\nƑe sia ƒe takpekpea ƒe zimenɔla, Samuel F. Herd, si nye Yehowa Ðasefowo ƒe Dziɖuha me tɔ yɔ nya tso Psalmo 92:2, 5 le nya siwo wòtsɔ ʋu kpekpea nui me, hegblɔ be: “Míedi be míanye akpedalawo.” Nyateƒee, susu siwo ta míada akpe ɖo la dze le nyatakaka atɔ̃ siwo tso xexeame ƒe teƒe vovovowo me.\nNyatakaka Siwo Tso Teƒe Vovovowo\nNɔviŋutsu Alfred Kwakye ka nya ta tso alesi gbeƒãɖeɖedɔa le edzi yimee le Ghana, si woyɔna tsã be Gold Coast, ŋu. Woxe mɔ ɖe míaƒe dɔa nu le dukɔa me hena ƒe aɖewo. Amewo biana be: “Susu ka tae woxe mɔ ɖe dɔa nu? Nukae miewɔ?” Nɔviŋutsu Kwakye ɖe eme be esia ʋua mɔnukpɔkpɔwo ɖi be woaɖi ɖase na wo. Yehowa Ðasefo 34,421 ye nɔ Ghana esi woɖe mɔxeɖenua ɖa le ƒe 1991 me. Le August 2001 me la, xexlẽmea va ɖo 68,152—si nye dzidziɖedzi 98 le alafa me. Wole ɖoɖowo wɔm be woatu Takpexɔ si me ame 10,000 ate ŋu anɔ. Edze ƒã be míaƒe gbɔgbɔmenɔvi siwo le Ghana le woƒe mawusubɔsubɔ ƒe ablɔɖea ŋudɔ wɔm bliboe.\nTogbɔ be dunyahehe me zitɔtɔ le Ireland hã la, mía nɔviwo le subɔsubɔdɔa wɔm dzonɔamemetɔe le afima eye wokafua wo le woƒe akpaɖekedzimademade ta. Alɔdzekɔmiti ƒe zimenɔla Peter Andrews gblɔ be hame 115 ye le Ireland eye woma wo ɖe nutome sue 6 me. Nɔviŋutsu Andrews gblɔ ŋutsuvi ƒe ewo vi si ŋkɔe nye Liam, amesi ɖia ɖase vɔvɔ̃manɔmee le suku ƒe nuteƒekpɔkpɔ. Liam na Nye Agbalẽ Si Nye Biblia-Ŋutinyawo, si Yehowa Ðasefowo ta la, ɖekaɖeka 25 eƒe sukuxɔmehatiwo kpakple eƒe nufiala. Liam di be yeaxɔ nyɔnyrɔ, gake ame aɖe biae be mekpɔ be yele sue akpa o hã. Liam ɖo eŋu be: “Menye ƒe si mexɔe nye nyaa o ke boŋ lɔlɔ̃ si le menye na Yehowa ye nye nusi aɖee afia. Nye nyɔnyrɔxɔxɔ ana amewo nakpɔ alesi gbegbe melɔ̃ eyamae.” Liam ƒe taɖodzinue nye be yeava zu dutanyanyuigblɔla.\nNyanyuigbeƒãɖela 5,400 ye nɔ Venezuela le ƒe 1968 me. Alɔdzekɔmiti ƒe zimenɔla Stefan Johansson ka nya ta be fifia wowu 88,000. Eye mɔkpɔkpɔ li be woagadzi ɖe edzi kura wu elabena amesiwo wu 296,000 ye de Ŋkuɖodzia le ƒe 2001 me. Le ƒe 1999 ƒe December me la, tsidzadza gãwo wɔe be ba siwo nɔ sisim la wu amesiwo ade 50,000, siwo dome Ðasefo aɖewo hã nɔ. Ba yɔ Fiaɖuƒe Akpata aɖe me kaka wòsusu afɔ eve ko wòatɔ dzisasrã la. Esi ame aɖe do susua ɖa be woagblẽ xɔa ɖi la, nɔviawo ɖo eŋu be: “Gbeɖe! Míaƒe Fiaɖuƒe Akpatae wònye, eye míele egblẽ ge ɖi o.” Wotso ɖe dɔ ŋu, helɔ ba, kpewo, kple gbeɖuɖɔ bubu siwo ade tɔn gbogbo aɖewo le eme. Wogbugbɔ trɔ asi le xɔa ŋu nyuie, eye nɔviawo gblɔ be xɔa dzeani fifia kura wu alesi wònɔ do ŋgɔ na afɔkua!\nNɔviŋutsu Denton Hopkinson si nye Alɔdzekɔmiti ƒe zimenɔla le Philippines gblɔ be gbegbɔgblɔ kple degbe 87 ye wodona le dukɔa me. Le subɔsubɔƒe si va yi me la, woɖe New World Translation of the Holy Scriptures bliboa ɖe go le gbegbɔgblɔ etɔ̃ siwo wodona vevie wu le dukɔa me la me—esiwo nye Cebuano, Iloko, kple Tagalog. Nɔviŋutsu Hopkinson gblɔ ŋutsuvi ƒe asieke vi aɖe, si xlẽ agbalẽ si nye Good News—To Make You Happy, si Yehowa Ðasefowo ta, ƒe nuteƒekpɔkpɔ. Exɔ agbalẽ bubu aɖewo tso alɔdzedɔwɔƒea eye wòxlẽ woawo hã, gake eƒe ƒometɔwo tsi tre ɖe eŋu le esia wɔwɔ me. Ƒe aɖewo megbe le eƒe atikesrɔ̃sukudeɣi la, ena alɔdzedɔwɔƒea nya be yedi be woasrɔ̃ Biblia kpli ye. Exɔ nyɔnyrɔ le ƒe 1996 me eye wòge ɖe ɣeyiɣiawo katã ƒe subɔsubɔdɔa me le ɣeyiɣi kpui aɖe megbe. Fifia woa kple srɔ̃a wole subɔsubɔm le alɔdzedɔwɔƒea.\nAlɔdzekɔmiti ƒe zimenɔla Ronald Parkin gblɔ be ‘Puerto Rico ge ɖe “Ðasefowo ɖoɖo ɖe duta” ƒe nɔnɔme aɖe me.’ Gbeƒãɖela siwo ade 25,000 ye le ƒukpoa dzi, eye xexlẽmea tsi nenema ƒe geɖe. Nuka gbɔe wòtso? Eyae nye be wobu akɔnta be ƒe sia ƒe la, gbeƒãɖela siwo ade 1,000 tsoa Puerto Rico ‘yia duta’ dukɔ si nye United States va tsia afima le ganyawo ta. Nɔviŋutsu Parkin gblɔ ʋɔnudrɔ̃ƒe ƒe nyametsotso ɖedzesi aɖe ku ɖe Luis, si nye Ðasefo ƒe 17 vi, si ŋu ʋumenugbagbeviɣidɔ le ŋu. Esi Luis gbe be woagado ʋu na ye o ta la, wotsɔ nyaa yi ʋɔnudrɔ̃ƒe. Ʋɔnudrɔ̃laa ɖoe be yeaƒo nu kplii tẽ, eyata eyi ɖasrãe kpɔ le kɔa dzi. Luis biae be: “Nukatae wòanye be ne hlɔ̃nu gã aɖee mewɔ la, ne àdrɔ̃ ʋɔnum abe ame tsitsi ene, gake esi medi be maɖo to Mawu la, nèdi be yeadrɔ̃ ʋɔnum abe ɖevi si mate ŋu awɔ nyametsotso o ene?” Nya siawo na ʋɔnudrɔ̃laa kpɔe be enye ɖevi si tsi le susume si ate ŋu awɔ nyametsotso na eɖokui.\nEsi woka nya siwo tso duta ta vɔ megbe la, Harold Corkern, si nye United States Alɔdzekɔmiti me tɔ, bia gbe ame ene siwo le Yehowa subɔm ɣeyiɣi didi aɖee nye sia. Wo dometɔ ɖekae nye Arthur Bonno, amesi le ɣeyiɣiawo katã ƒe subɔsubɔdɔa wɔm ƒe 51 enye sia eye wònye Alɔdzekɔmiti me tɔ fifia le Ecuador. Ame bubu enye Angelo Catanzaro, amesi wɔ ɣeyiɣiawo katã ƒe subɔsubɔdɔa ƒe 59 sɔŋ eye wòzã eƒe akpa gãtɔ le dzikpɔla mɔzɔla ƒe dɔa wɔwɔ me. Richard Abrahamson hã do le Gilead Suku le ƒe 1953 me eye mɔnukpɔkpɔ su esi wòkpɔ subɔsubɔdɔa dzi le Denmark ƒe 26 hafi trɔ va Brooklyn Bethel fifia. Emegbe edzɔ dzi na vavalawo katã be yewoase Carey W. Barber, si xɔ ƒe 96, ƒe nyawo. Nɔviŋutsu Barber xɔ nyɔnyrɔ le ƒe 1921 me eye wòle ɣeyiɣiawo katã ƒe subɔsubɔdɔa wɔm ƒe 78 sɔŋ enye sia eye wònye Dziɖuha la me tɔ tso ƒe 1978 me.\nWoƒo dutoƒonuƒo lédzinamewo tre ɖe enu le ƒe sia ƒe takpekpea me. Nɔviŋutsu Robert W. Wallen ƒo nu tso nyati si nye “Amesiwo Ŋu Eƒe Ŋkɔ Le” ŋu. Míenye amesiwo ŋu Mawu ƒe ŋkɔ le, eye míele dukɔ siwo wu 230 me. Yehowa na ‘etsɔme aɖe kpakple mɔkpɔkpɔ’ su mía si. (Yeremya 29:11) Ele be míayi edzi aɖi ɖase tso Mawu ƒe Fiaɖuƒea ŋu eye míagblɔ gbedasi wɔnuku si naa akɔfafa kple gbɔdzɔe ame. (Yesaya 61:1) Nɔviŋutsu Wallen ƒo eta be, “Mina míayi edzi anɔ agbe wòasɔ ɖe ŋkɔ si le mía ŋu, si nye Yehowa ƒe Ðasefowo nu tso ŋkeke yi ŋkeke.”—Yesaya 43:10.\nWɔnaa ƒe akpa mamlɛa enye nuƒo kpui siwo Dziɖuha me tɔ etɔ̃ ƒo. Eƒe tanyae nye “Fifia Enye Ɣeyiɣi si Míanɔ Ŋudzɔ, Anɔ Tsitre Sesĩe, Ahasẽ Ŋu.”—Korintotɔwo I, 16:13.\nGbã, Nɔviŋutsu Stephen Lett ƒo nuƒo si nye “Minɔ Ŋudzɔ le Gaƒoƒo Mamlɛ sia Dzi.” Nɔviŋutsu Lett ɖe eme be ŋutilãmelɔ̃dɔdɔ nye nunana. Edoa ŋusẽ mí. Gake gbɔgbɔmelɔ̃dɔdɔ ya menyo kura o. (Tesalonikatɔwo I, 5:6) Ekema aleke míawɔ anɔ ŋudzɔ le gbɔgbɔ me? Nɔviŋutsu Lett ƒo nu tso gbɔgbɔ me “tikekui” etɔ̃ ŋu: (1) Gba go le Aƒetɔ la ƒe dɔwo wɔwɔ me. (Korintotɔwo I, 15:58) (2) Tsi dzi ɖe wò gbɔgbɔ me nuhiahiãwo ŋu. (Mateo 5:3) (3) Xɔ Biblia ƒe aɖaŋuɖoɖowo bene nàwɔ nu le nunya me.—Lododowo 13:20.\nNɔviŋutsu Theodore Jaracz ƒo nuƒo ʋãme si kplɔe ɖo si nye “Minɔ Tsitre Sesĩe le Dodokpɔ Me.” Esi Nɔviŋutsu Jaracz nɔ Nyaɖeɖefia 3:10 me ɖem la, ebia be, “Nukae nye ‘tetekpɔ ƒe gaƒoƒo’ la?” Dodokpɔ ma le edzi yim le ‘Aƒetɔ ƒe ŋkekea’ me, si nye ɣeyiɣi si me míele fifia. (Nyaɖeɖefia 1:10) Dodokpɔa ku ɖe nya vevi si fɔ ɖe te ŋu—be Mawu ƒe Fiaɖuƒe si wòɖo ƒe akpa dzie míele loo alo Satana ƒe nuɖoanyi vɔ̃ɖia ƒe akpa dzie? Vaseɖe esime tetekpɔ ƒe gaƒoƒoa nu nayi la, míado go dodokpɔwo kple nɔnɔme sesẽwo godoo. Ðe míayi edzi awɔ nuteƒe na Yehowa kple eƒe habɔbɔa? Nɔviŋutsu Jaracz gblɔ be, ‘ele be mía dometɔ ɖekaɖeka ɖesiaɖe naɖee afia be míenye nuteƒewɔlawo le go sia me.’\nMlɔeba Nɔviŋutsu John E. Barr ƒo nuƒo si nye “Misẽ Ŋu Alesi Dze Gbɔgbɔmemewo.” Esime wònɔ Luka 13:23-25 me ɖem la, egblɔ be ele be míaʋli vevie bene ‘míayi ɖe agbo bii la me.’ Ame geɖe doa kpo nu esi womedoa vevie nu be yewoasẽ ŋu o ta. Bene míate ŋu ava zu Kristotɔ tsitsiwo la, ele be míasrɔ̃ Biblia ƒe gɔmeɖosewo dzi wɔwɔ le míaƒe agbenɔnɔ ƒe akpa sia akpa. Nɔviŋutsu Barr xlɔ̃ nu be: “Meka ɖe edzi be mialɔ̃ ɖe edzi be fifiae nye ɣeyiɣi si (1) míatsɔ Yehowa aɖo nɔƒe vevitɔ; (2) atsi ahasẽ ŋu; eye (3) míaʋli sesĩe le Yehowa ƒe lɔlɔ̃nu wɔwɔ me. Ne míewɔe alea la, míate ŋu ayi ɖe agbo bii si kplɔa ame yia agbe mavɔ mee la me.”\nEsi ƒe sia ƒe takpekpea nɔ enu wum la, biabia aɖe kpɔtɔ si ŋu womeɖo haɖe o: Nukae anye ƒe 2002 subɔsubɔƒea ƒe mawunyakpukpui? Woɖo biabia ma ŋu le eƒe ŋufɔke.\nKpekpe Bubu si Wowɔ Kpee\nAmewo nɔ mɔ kpɔm vevie Kwasiɖagbe ŋdi ma esime kpekpe si wotsɔ kpe ɖe ŋu dze egɔme. Wodze egɔme kple kwasiɖaa ƒe Gbetakpɔxɔ nusɔsrɔ̃ totoɖeme, eye eyome wogblɔ ƒe sia ƒe takpekpea me nya vevi aɖewo. Emegbe dzi dzɔ vavalawo katã be yewoase ƒe 2002 subɔsubɔƒea ƒe mawunyakpukpuia ƒe nuƒo: “Mite va gbɔnye . . . eye nye la, mana dzudzɔ mi.” (Mateo 11:28) Wotu nuƒoa ɖe nusɔsrɔ̃nyati siwo wota emegbe ɖe December 15, 2001, ƒe Gbetakpɔxɔ me dzi.\nLe esia yome la, amesiwo de “Mawu ƒe Nya Fialawo” Nutome Gã Takpekpewo le France kple Italy le August 2001 me dometɔ aɖewo va gblɔ woƒe nuteƒekpɔkpɔwo. * Mlɔeba, nuƒola siwo wokpe tso Brooklyn Bethel va ƒo ŋkekea ƒe nuƒo vevi eve mamlɛawo tsɔ ƒo wɔnaa ta.\nNuƒo gbãtɔ ƒe tanya enye “Kaka Ðe Yehowa Dzi Dzinɔameƒotɔe le Ɣeyiɣi Sesẽ Siawo Me.” Nuƒolaa dzro nya vevi siawo me: (1) Kaka ɖe Yehowa dzi dzinɔameƒotɔe ɖe vi na Mawu ƒe amewo ɣeawokatãɣi. Amesiwo ɖe dzinɔameƒo kple xɔse fia le yometiti me ƒe kpɔɖeŋu geɖe le Biblia me. (Hebritɔwo 11:1–12:3) (2) Yehowa na susu nyui si ta wòle be míaka ɖe eyama dzi bliboe mí. Eƒe dɔwɔwɔwo kple eƒe Nya la ɖoa kpe edzi be eléa be na esubɔlawo eye be maŋlɔ wo be gbeɖe o. (Hebritɔwo 6:10) (3) Míehiã dzinɔameƒo kple kakaɖedzi vevie wu egbea. ‘Woléa fu mí’ abe alesi Yesu gblɔe ɖi ene. (Mateo 24:9) Be míate ŋu ado dzi la, ehiã be míaɖo ŋu ɖe Mawu ƒe Nya la ŋu, aka ɖe edzi be eƒe gbɔgbɔa li kpli mí, eye dzi nanɔ mía ƒo míayi nyanyuia gbɔgblɔ dzi. (4) Kpɔɖeŋuwo li siwo fia be wole tsitre tsim ɖe mía ŋu fifia. Esi nuƒolaa gblɔ nusiwo me tom mía nɔviwo le le Armenia, France, Georgia, Kazakhstan, Russia, kple Turkmenistan la, ewɔ dɔ ɖe vavalawo katã dzi vevie. Nyateƒee, fifiae nye ɣiyiɣi si wòle be míaɖee afia be dzi le mía ƒo eye míeka ɖe Yehowa dzi!\nNuƒola mamlɛtɔ ƒo nu tso nyati si nye “Ŋgɔyiyi Aduadu Kple Yehowa ƒe Habɔbɔa” ŋu. Wodzro nya vevi siwo sɔ ɖe ɣeyiɣia dzi me le nuƒoa me. (1) Ŋgɔ si yim Yehowa ƒe amewo le la dze ƒã na amewo le afisiafi. Míaƒe gbeƒãɖeɖedɔa kple míaƒe takpekpewo hea amewo ƒe susu. (2) Yehowa ɖo habɔbɔ si wɔ ɖeka anyi. Le ƒe 29 M.Ŋ. me la, wotsɔ gbɔgbɔ si ami na Yesu be wòaƒo “nuwo katã” nu ƒu—amesiwo si dziƒoyiyi ƒe mɔkpɔkpɔ le kple amesiwo si anyigbadzinɔnɔ ƒe mɔkpɔkpɔ le siaa—be woava Mawu ƒe ƒome wɔɖeka la me. (Efesotɔwo 1:8-10) (3) Takpekpewo ɖea míaƒe dukɔwo dome ɖekawɔwɔa fiana wòɖea dzesi. Esia dze ƒã le takpekpe tɔxɛ siwo wowɔ le France kple Italy le August si va yi me la me. (4) Wolɔ̃ ɖe tameɖoɖo kplikpaa wɔdɔɖeamedzi aɖe dzi le France kple Italy. Nuƒolaa gblɔ nya vevi ʋɛ aɖewo siwo dze le tameɖoɖo kplikpaa ma me na nyaselawo. Tameɖoɖo kplikpaa la me nyawo katã dze le ete.\nLe nuƒo mamlɛa taƒoƒo me la, nuƒola si wokpe xlẽ gbeƒãɖeɖe wɔdɔɖeamedzi aɖe si tso Dziɖuha la gbɔ. Eƒe akpa aɖewo gblɔ be: “Fiafiae nye ɣeyiɣi si wòle be míanɔ ŋudzɔ eye míanɔ ŋku lém ɖe nuwo ŋu, esime míele alesi nuwo le edzi yim le xexeame la gɔme sem. . . . Dziɖuha la di be míana mianya be yewolɔ̃ mi vevie eye wotsɔa ɖe le eme na mia kple Mawu ƒe ame susɔewo katã. Míele biabiam be wòakɔ eƒe yayra ɖe mia dzi wòagba go esi mieyi edzi le eƒe lɔlɔ̃nu wɔm tso dzi blibo me.” Yehowa ƒe ame siwo le afisiafi ɖoe kplikpaa be yewoayi edzi anɔ ŋudzɔ le ɣeyiɣi vɔ̃ siawo me anɔ ŋgɔ yim dzinɔameƒotɔe kple Yehowa ƒe habɔbɔ wɔɖeka la.\n^ mm. 5 Woto elɛktrik kadodowo dzi na amesiwo kpe ta ɖe akpata bubuwo me hã te ŋu kpɔ gome le ƒe sia ƒe kpekpea me, eye nyaselawo ƒe agbɔsɔsɔ enye 13,757.\n^ mm. 5 Teƒe siwo wowɔ kpekpe bubu siwo wowɔ kpee le woe nye Long Beach, California; Pontiac, Michigan; Uniondale, New York; kple Hamilton, Ontario. Amesiwo katã de kpekpe sia, tsɔ kpe ɖe amesiwo see to elɛktrik kadodowo dzi, ƒe agbɔsɔsɔ enye 117,885.\n^ mm. 23 Wowɔ takpekpe tɔxɛ etɔ̃ le France—le Paris, Bordeaux, kple Lyons. Togbɔ be takpekpe asieke sɔŋ nɔ edzi yim le Italy ƒe teƒe vovovowo le ɣeyiɣi ɖeka me hã la, Rome kple Milan takpekpeawo me koe woɖo amesiwo tso United States ɖo.\n[Aɖaka/Nɔnɔmetata siwo le axa 29-31]\nLe August 2001 me la, wowɔ “Mawu ƒe Nya Fialawo” Nutome Gã takpekpe tɔxɛwo le France kple Italy. Woɖo kpe tameɖoɖo kplikpaa ʋãme aɖe dzi le takpekpe mawo me. Tameɖoɖo kplikpaa la me nyawoe nye esiawo.\n“MÍ YEHOWA ÐASEFO siwo katã kpe ta ɖe ‘Mawu ƒe Nya Fialawo’ Nutome Gã takpekpe sia me míexɔ nufiame siwo ŋu viɖe gbogbo le. Afisi nufiafia sia tso la dze ƒã. Menye amegbetɔwo gbɔe nufiafiaa tso o. Etso Amesi blema nyagblɔɖila Yesaya yɔ be míaƒe ‘Nufiala Gãtɔ’ gbɔ. (Yesaya 30:20) De dzesi Yehowa ƒe ŋkuɖodzinya siawo le Yesaya 48:17, be: ‘Nye Yehowa, wò Mawu, enye amesi fia nusi nyo na wò la wò, nyee akplɔ wò to mɔ, si dzi nato la.’ Aleke wònaa esia vaa emee? Mɔnu vevitɔ enye be etoa agbalẽ si gɔme woɖe hema wu bubu ɖesiaɖe le xexeame, si nye Biblia la dzi, si me wogblɔ le eme kɔ ƒã be: ‘Ŋɔŋlɔawo katã tso Mawu ƒe gbɔgbɔ me eye wonye viɖenu.’—Timoteo II, 3:16, NW.\n“Egbea, amegbetɔƒomea hiã nufiafia nyui sia tɔgbe vevie ŋutɔ. Nukata míate ŋu agblɔe nenema? Ne nuŋubulawo lé ŋku ɖe xexe sia si ƒe nɔnɔmewo le tɔtrɔm nyamanyama ŋu la, nukae wokpɔna dzea sii? Eya koe nye be: Togbɔ be wofia nu ame miliɔn gbogbo aɖewo le xexeame ƒe sukuwo hã la, ewɔ nublanui ŋutɔ be gɔmeɖose nyui aɖeke mesu amewo si o eye wodo kpo vovototo dede nyui kple vɔ̃ dome. (Yesaya 5:20, 21) Biblia manyamanya bɔ. Togbɔ be mɔ̃ɖaŋununya naa wote ŋu kena ɖe nyatakaka gbogbo aɖewo ŋu to kɔmpiutawo dzi hã la, afikae woakpɔ ŋuɖoɖo na biabia vevi siawo le, be, Tameɖoɖo kae le agbe ŋu? Aleke míase nusiwo le dzɔdzɔm le míaƒe ɣeyiɣi sia me la gɔme? Ðe etsɔmemɔkpɔkpɔ nyui aɖe lia? Ðe ŋutifafa kple dedienɔnɔ ava ŋutɔŋutɔ gbaɖegbea? Hekpe ɖe eŋu la, agbalẽ babla miliɔn gbogbo aɖewo le agbalẽdzraɖoƒewo, siwo me woate ŋu akpɔ amegbetɔwo ƒe agbagbadzedze ŋuti nyatakaka ɖesiaɖe kloe le. Ke hã ameƒomea kpɔtɔ le vodada siwo wowɔ va yi la wɔm kokoko. Nuvlowɔwɔ le dzidzim ɖe edzi. Dɔléle siwo wobu tsã be woɖe ɖa la gale tɔtrɔm gbɔ, esime bubuwo, abe AIDS ene, le kakam ŋɔdzitɔe. Ƒomewo le gbagbãm kabakaba nukutɔe. Ðiƒoƒo le nutoa me gblẽm. Nuvlowɔlawo ƒe ŋɔdzidoname kple aʋawɔtu gãwo na amewo le vɔvɔ̃m be ŋutifafa kple dedienɔnɔ manɔ anyi o. Kuxi manyatalenuwo le dzidzim ɖe edzi. Akpa vevi ka wɔm míele le kpekpeɖeŋunana mía haviwo le ɣeyiɣi sesẽ siawo me? Ðe nufiafia aɖe li si gblɔ nusi gbɔ ameƒomea ƒe nɔnɔme wɔnublanuia tso, eye wòfia alesi woawɔ anɔ agbe si nyo wu fifia, kple alesi woawɔ etsɔmemɔkpɔkpɔ nyuia aɖe si ŋu kakaɖedzi le ŋutɔŋutɔ nasu ame sia?\n“Dɔ si wode asi na mí le Ŋɔŋlɔawo me nyawo nue nye be ‘miheyi ɖawɔ dukɔwo katã ne woanye nusrɔ̃lawo, miafia wo bena, woawɔ nusiwo katã meɖo na mi la.’ (Mateo 28:19, 20) Yesu Kristoe de dɔ sia asi na mí le eƒe ku kple tsitretsitsi megbe, esime wotsɔ ŋusẽ katã si le dziƒo kple anyigba dzi la, de asi nɛ. Dɔ sia de ŋgɔ wu dɔ ɖesiaɖe si amegbetɔwo to vɛ. Mawu bua míaƒe dɔdasi, si kpɔa gbɔgbɔmenuhiahiã koŋ gbɔ na amesiwo dzɔdzɔenyenye ƒe dɔ le wuwum la be enye dɔ vevitɔ kekeake. Susu geɖe le mía si tso Ŋɔŋlɔawo me si ta wòle be míabu dɔ sia dɔ vevii.\n“Esia bia be míatsɔ dɔ sia aɖo nɔƒe vevitɔ kekeake le míaƒe agbe me. To Mawu ƒe yayra kple kpekpeɖeŋu me la, míawu dɔ sia nu godoo, togbɔ be kplamatsedonu gbogbowo, mɔxeɖenuwo, kpakple subɔsubɔhawo kple dunyahelawo ƒe tsitretsiɖeŋuwo li woadi be woatsɔ axe mɔ ɖe xexeame katã ƒe nufiafiadɔa nui hã. Míeka ɖe edzi eye míexɔe se hã be dɔ sia ayi edzi akpɔ dzidzedze eye míawɔe aɖo eƒe nuwuwu keŋkeŋ. Nukatae kakaɖedzi le mía si alea gbegbe? Elabena míaƒe Aƒetɔ Yesu Kristo do ŋugbe be yeanɔ kpli mí le dɔ sia si Mawu de asi na mí la wɔwɔ me vaseɖe nuɖoanyi sia ƒe nuwuwu.\n“Ŋkekewo va yi vɔ na ameƒomea si le nu xam. Ele be míawu dɔ si wode asi na mí fifia nu hafi nuwuwua nava. Eyata mí Yehowa Ðasefowo míeɖoe kplikpaa be:\n“Gbã: Mí subɔla ɖeadzɔgbewo míeɖoe be míatsɔ Fiaɖuƒea ƒe nuwo aɖo nɔƒe gbãtɔ le míaƒe agbe me eye míayi edzi atsi le gbɔgbɔ me. Be míate ŋu awɔ esia la míedoa gbe ɖa wòsɔna kple nya siwo le Psalmo 143:10, be: ‘Fia wò lɔlɔ̃num mawɔ, elabena nye Mawu nènye.’ Esia bia be míanye nusrɔ̃vi siwo doa vevie nu, míadze agbagba axlẽ Biblia la gbesiagbe, míakpɔ gome le ɖokuisinusɔsrɔ̃ kple numekukuwɔwɔ me. Be míaƒe ŋgɔgbedede nadze ƒã na amewo katã la, míadze agbagba ɖesiaɖe adzra ɖo ɖe teokrasihehe siwo míexɔna le hamea ƒe kpekpewo, takpekpe suewo, gãwo, kple dukɔwo dome takpekpewo me ŋu, bene míakpɔ viɖe gbogbotɔ atso wo me.—Timoteo I, 4:15; Hebritɔwo 10:23-25.\n“Evelia: Be míaxɔ Mawu ƒe nufiafia la, míayi edzi aɖu nu le eƒe kplɔ̃ ŋu ko eye míatsɔ ŋuɖɔɖɔɖo awɔ ɖe Biblia ƒe nuxlɔ̃amewo dzi aƒo asa na gbɔgbɔ vɔ̃wo ƒe alakpanufiafiawo. (Korintotɔwo I, 10:21; Timoteo I, 4:1) Míakpɔ mía ɖokui dzi nyuie aƒo asa na nusiwo gblẽa nu le ame ŋu, abe subɔsubɔhawo ƒe alakpanufiafia, nukpɔsusu totrowo, gbɔdɔdɔ ƒe nuwɔna ɖigbɔwo, amamaɖeɖenuwɔna siwo bɔ, modzakaɖeɖe gblẽkuwo, kple nusianu si mewɔ ɖeka kple ‘nufiafia si le blibo o la.’ (Romatɔwo 1:26, 27; Korintotɔwo I, 3:20; Timoteo I, 6:3; Timoteo II, 1:13) Asixɔxɔ si míade ‘nunana siwo nye amewo,’ siwo dze afia nu nyuitɔ mí ŋu ana míade bubu wo ŋu ɖe woƒe agbagbadzedze ta eye míatso dzi blibo me awɔ ɖeka kpli wo alé agbe dzadzɛ dzɔdzɔe kple gbɔgbɔmedzidzenu siwo le Mawu ƒe Nya me ɖe asi anukwaretɔe.—Efesotɔwo 4:7, 8, 11, 12; Tesalonikatɔwo I, 5:12, 13; Tito 1:9.\n“Etɔ̃lia: Mí dzila Kristotɔwo, míadze agbagba ɖesiaɖe afia nu mía viwo tso dzi blibo me, menye le nyagbɔgblɔ me ko o ke le kpɔɖeŋu hã me. Míaƒe didi vevie enye be míakpe ɖe wo ŋu tso woƒe ɖevime ke be ‘woasrɔ̃ ŋɔŋlɔ kɔkɔeawo bene woadze nunya hena agbexɔxɔ.’ (Timoteo II, 3:15) Míana wòanɔ susu me na mí ɣeawokatãɣi be wo hehe le Yehowa ƒe amehehe kple nuxɔxlɔ̃ me ana mɔnukpɔkpɔ nyuitɔ nasu wo si woakpɔ Mawu ƒe ŋugbedodo sia me vava, be ‘eme anyo na wo, eye woanɔ agbe didi le anyigba dzi.’—Efesotɔwo 6:1-4.\n“Enelia: Ne míetsi dzimaɖi alo do go kuxi sesẽwo la, gbã la, ‘míana Mawu nanya miaƒe dzimedidiwo,’ eye míaka ɖe edzi be ‘Mawu ƒe ŋutifafa, si ƒo amegbetɔwo ƒe gɔmesesewo katã ta’ la, adzɔ mía ŋu. (Filipitɔwo 4:6, 7) Esi míeva le Kristo ƒe kɔkutia te ta la, míakpɔ gbɔɖeme. Míenya be Mawu léa be na mí, eyata míahe ɖe megbe le míaƒe dzimaɖitsitsiwo dada ɖe eyama dzi me o.—Mateo 11:28-30; Petro I, 5:6, 7.\n“Atɔ̃lia: Be míaɖe ŋudzedzekpɔkpɔ afia Yehowa be esi wòna mɔnukpɔkpɔ mí míenye eƒe Nya fialawo la, míado vevie nu ‘azã eƒe nyateƒenya la nyuie’ eye ‘míawu míaƒe subɔsubɔdɔa nu bliboe.’ (Timoteo II, 2:15; 4:5) Esi míenya nusi esia bia nyuie ta la, míaƒe dzimedidi enye be míadi amesiwo dze eye míade tsi nuku siwo ƒãm míele. Gakpe ɖe eŋu la, to aƒeme Biblia nusɔsrɔ̃ geɖe wu wɔwɔ le mɔ nyuitɔ nu me míana míaƒe nufiafia naganyo ɖe edzi. Esia ana míawɔ ɖeka kple Mawu ƒe lɔlɔ̃nu geɖe wu, be ‘woaxɔ amewo katã, bene woava nyateƒe ƒe sidzedze la me.’—Timoteo I, 2:3, 4.\n“Adelia: Tso ƒe alafa si va yi me va ɖo esi me míele me la, Yehowa Ðasefowo to tsitretsiɖeŋu kple yometiti vovovowo me le dukɔ geɖe me. Gake Yehowa li kpli mí. (Romatɔwo 8:31) Eƒe Nya si medoa kpo emevava o ka ɖe edzi na mí be ‘lãnu sia lãnu si wotu ɖe mía ŋu’ be woatsɔ axe mɔ na mí, be woatsɔ aɖe míaƒe dɔa dzi akpɔtɔ, alo be woatsɔ atsi míaƒe Fiaɖuƒegbeƒãɖeɖe kple nufiafia dɔa nu la, madze edzi o. (Yesaya 54:17) Míeɖale ɣeyiɣi deamedziwo me loo alo le ɣeyiɣi vɔ̃wo me o, míate ŋu adzudzɔ nuƒoƒo tso nyateƒea ŋu gbeɖe o. Míaƒe tameɖoɖo enye be míawu míaƒe gbeƒãɖeɖe kple nufiafia dɔa nu kaba. (Timoteo II, 4:1, 2) Míaƒe didi enye be míakaka Mawu ƒe Fiaɖuƒe ŋuti nyanyuia bliboe na amewo le dukɔwo katã me alesi míate ŋui. Esia ana mɔnukpɔkpɔa nanɔ ʋuʋu ɖi na amewo be woasrɔ̃ nu tso mɔnuɖoɖo si li na agbe mavɔ kpɔkpɔ le xexe dzɔdzɔe yeyea me ŋu. Abe Mawu ƒe Nya la fialawo ƒe ha gã wɔɖeka ene la, míaƒe tameɖoɖo enye be míayi edzi adze Nufiala Gã, Yesu Kristo, ƒe kpɔɖeŋu yome eye míaɖe eƒe mawumenɔnɔmewo afia. Míawɔ nusiawo katã, be wòanye bubu kple kafukafu na míaƒe Nufiala Gãtɔ Kekeake kple Agbenala, Yehowa Mawu.\n“Taflatse amesiwo katã kpe ta ɖe takpekpe sia me, siwo da asi ɖe tameɖoɖo kplikpaa sia dzi la, nagblɔ be, Ẽ!”\nEsi wotsɔ tameɖoɖo kplikpaa sia me nyawo ɖo ame 160,000 siwo kpe ta ɖe takpekpe etɔ̃ siwo wowɔ le France kple ame 289,000 siwo kpe ta ɖe takpekpe asieke siwo wowɔ le Italy ŋkume la, woƒe gbe de dzi bobobo ɖekae esi wolɔ̃ ɖe edzi be “Ẽ” le gbegbɔgblɔ vovovo siwo takpekpea valawo dona me.\nƉoe Ɖe Amewo Ɖoe Ɖe Amewo Minɔ Ŋudzɔ, Miyi Ŋgɔ Dzinɔameƒotɔe!\nw02 4/1 axa 25-31\nNugɔmesese Dzie Wòle Be Woatuxɔse Ðoa?\nDi Mawu tso Dzi Kple Susu Blibo Me\n“Medi be Masubɔ Mawu”\nNukatae Wòle Be Nàxɔ Nyɔnyrɔ?\nNɔ Yehowa Subɔsubɔ Dzi Kple Dzi Like\nMawu Xɔa Dukɔwo Katã\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA April 2002\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA April 2002\nGBETAKPƆXƆ—TATA SI MÍESRƆ̃NA April 2002


Woɖe Farao Ƒe Drɔ̃ewo Gɔme | Biblia Me Nusɔsrɔ̃wo Na Ðeviwo\nEsi Yosef nɔ gaxɔ me la, Egiptetɔwo ƒe fia Farao ku drɔ̃e aɖewo siwo gɔme ame aɖeke mete ŋu ɖe o. Farao ƒe subɔviawo dometɔ ɖeka gblɔ nɛ be Yosef ate ŋu aɖe drɔ̃eawo gɔme. Farao dɔ amewo woyi ɖakplɔ Yosef vɛ enumake.\nFarao biae be: ‘Àte ŋu aɖe nye drɔ̃eawo gɔmea?’ Yosef gblɔ na Farao be: ‘Nuɖuɖu abɔ ɖe Egipte ƒe adre, emegbe dɔ ato ƒe adre. Eya ta tia ame nyanu aɖe ne wòaƒo nuɖuɖu nu ƒu be dɔ nagava wu amewo o.’ Farao ɖo eŋu be: ‘Metia wò! Wòe anye dziɖula evelia le Egipte!’ Aleke Yosef wɔ se Farao ƒe drɔ̃eawo gɔme? Yehowae kpe ɖe eŋu.\nYosef ƒo nuɖuɖu nu ƒu le ƒe adre siwo me nuɖuɖu bɔ la me. Emegbe dɔ to le anyigba katã dzi abe ale si Yosef gblɔe ɖi ene. Amewo tso afi sia afi va ƒle nuɖuɖu le Yosef gbɔ. Fofoa Yakob se be nuɖuɖu le Egipte, eya ta edɔ viaŋutsu ewoawo ɖa be woayi afi ma aɖaƒle ɖe vɛ.\nYakob viŋutsuwo yi Yosef gbɔ, Yosef kpɔ wo dze sii enumake. Gake nɔviawo menya be Yosef ye o. Wobɔbɔ nɛ abe ale si wògblɔe na wo esi wònye ɖevi ene. Yosef di be yeanya nenye be ye nɔviawo gakpɔtɔ léa fu ame. Eya ta egblɔ na wo be: ‘Ŋkutsalawoe mienye. Miedi be yewoanya míaƒe dukɔa ƒe gbagbãƒewo.’ Woɖo eŋu be: ‘Ao! Nɔvi 12 míenye le Kanaan. Mía nɔviawo dometɔ ɖeka ku, eye ɖevitɔ le mía fofo gbɔ.’ Yosef gblɔ na wo be: ‘Mikplɔ mia nɔvi ɖevitɔ vɛ makpɔ ekema maxɔ mia dzi ase.’ Eya ta wodzo yi wo de le wo fofo gbɔ.\nEsi nuɖuɖu gavɔ le Yakob ƒe ƒomea si la, edɔ viaŋutsuawo ɖe Egipte ake. Le ɣeyiɣi sia me la, wokplɔ Benyamin wo nɔvi ɖevitɔ ɖe asi. Esi Yosef di be yeado ye nɔviawo kpɔ ta la, etsɔ eƒe klosalokplu de Benyamin ƒe nuɖuɖukotoku me hegblɔ na wo be wofii. Esi Yosef ƒe subɔviwo kpɔ kplua le Benyamin ƒe kotokua me la, nɔviawo vɔ̃ ŋutɔ. Woɖe kuku na Yosef be wòahe to na yewo ɖe Benyamin teƒe.\nAzɔ Yosef kpɔe be ye nɔviawo trɔ. Megate ŋu ɖu eɖokui dzi o. Ewó avi eye wògblɔ be: ‘Nyee nye mia nɔvi Yosef. Fofonye gale agbea?’ Ewɔ nuku na nɔviawo ŋutɔ. Egblɔ na wo be: ‘Nu si miewɔ ɖe ŋunye la, megave mi o. Mawue dɔm ɖe afi sia be wòaɖe miaƒe agbe. Azɔ miɖe abla yi ɖakplɔ fofonye vɛ.’\nWoyi wo de be yewoaɖagblɔ dzidzɔnya sia na yewo fofo ahakplɔe va Egipte. Le ƒe geɖe megbe la, Yosef kple fofoa gawɔ ɖeka ake.\n“Ne mietsɔa amewo ƒe vodadawo kea wo o la, mia Fofo hã matsɔ miaƒe vodadawo ake mi o.”—Mateo 6:15\nNyabiasewo: Aleke Yehowa kpe ɖe Yosef ŋui? Aleke Yosef ɖee fia be yetsɔ ke ye nɔviawo?\n1 Mose 40:1–45:28; 46:1-7, 26-34; Psalmo 105:17-19; Dɔwɔwɔwo 7:9-15\nYosef Ƒe Bibliamemewo Ŋuti Gbalẽvi\nXlẽ nu tso nu si tae Farao tsɔ Yosef ɖo nɔƒe si kplɔ fia tɔ ɖo le Egipte la ŋu.


Psalmowo 94 - Holy Bible [Ewe Bible 1913] - (Psa 94)\nMawu hlɔ̃biala, Yehowa, Mawu hlɔbiala, do!\nWò anyigba ƒe ʋɔnuɖrɔ̃la, kɔ ɖokuiwò dzi, eye naɖo dadalawo ƒe nuwɔwɔ teƒe na wo!\nƔekaɣie, Yehowa, ɣekaɣi ame vɔ̃diwo atso aseye ase ɖo?\nWole nuƒoƒo yrom hele nya tovowo gblɔm; ame vɔ̃ɖiwo katã le ɖadzra ɖam.\nYehowa, wogbã wò dukɔ la nyanyanya, eye wole wò domenyinu la ɖe anyi,\nhele gbɔgblɔm be: Yehowa mele ekpɔm o, Yakob ƒe Mawu la medze sii o!\nMi gegeme, siwo le dukɔ la dome, midze sii, eye mi bometsilawo, ɣekaɣi miadze nunya?\nEya, amesi wɔ to, ɖe mase nu oa? Eya, amesi wɔ ŋku, ɖe makpa nu oa?\nEya, amesi hea to na dukɔwo, ɖe mahe to oa? Eya, amesi fia nunya amegbetɔwoa?\nYehowa nya amegbetɔwo ƒe susuwo be, dzodzro wonye.\nYehowa, woayra ŋutsu, si nèhe to na, eye nètsɔ wò se le fia nui,\nne nana gbɔdzɔe le dzɔgbevɔ̃eɣi, si me woɖea yɔɖo na ame vɔ̃ɖiwo ya.\nElabena Yehowa magbe eƒe dukɔ la o, eye magblẽ eƒe domenyinu la di o,\nElabena ʋɔnuɖɔɖrɔ̃ agatrɔ ɖe dzɔdzɔenyenye nu, eye amesiwo katã ƒe dzi to mɔ ɖeka la, aku ɖe eŋu.\nAmeka atso ɖe ame vɔ̃ɖiwo ŋu nam, eye ameka ado ɖe nu vɔ̃ɖi wɔlawo ŋu ɖe nunye?\nƉe menye Yehowa ye xɔ nam o la, anya ne eteƒe makpɔ adidi hafi ɖoɖoe nazi le nye luʋɔ ŋu le tsiẽƒe o.\nNe mele gbɔgblɔm be, nye afɔ le ʋaʋãm la, Yehowa, wò amenuveve léam ɖe asi.\nƉe gbegblẽ ƒe zikpui, si tsoa hiãkame ɖoa anyi ɖe sea teƒe la, ade ha kpliwòa?\nWode ha bibibi ɖe ame dzɔdzɔe la ƒe luʋɔ ŋu, eye wobu fɔ ʋu maɖifɔ.\nKe Yehowa enye nye mɔ sesẽ, eye nye Mawu enye nye sitsoƒe ƒe aga.\nAna woƒe dzɔgbevɔ̃e natrɔ va wo dzi, eye wòatsɔ woawo ŋutɔ ƒe nu vɔ̃ɖi wɔwɔ atsrɔ̃ woe; Yehowa, mía Mawu la, atsrɔ̃ wo.


GBE BUBU Albanian Arabic Assamese Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Hiligaynon Hindi Hungarian Igbo Iloko Indonesian Italian Japanese Kannada Korean Latvian Lithuanian Malagasy Malayalam Marathi Mizo Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Thai Tshiluba Tsonga Turkish Twi Ukrainian Urdu Vietnamese Zulu\nNUKAE nènya tso Yesu ƒe ƒometɔ kplikplikpliwo, amesiwo wònɔ anyi kpli vaseɖe eƒe nyɔnyrɔxɔɣi, le eƒe anyigbadzigbenɔnɔ ƒe ƒe 30 gbãtɔawo me ŋu? Nukae Nyanyuigbalẽawo gblɔ na mí? Nukae míate ŋu asrɔ̃ to ŋkuléle ɖe eƒe ƒomea ŋu nyuie wu me? Ŋuɖoɖoawo ate ŋu aɖe vi na wò.\nƑome si me kesinɔnuwo nɔ mee wodzi Yesu ɖoa? Atikpalae Yosef si xɔe nyi la nye. Ema bia ŋutilãmedɔ sesẽ wɔwɔ, eye zi geɖe la ehiãna be woalã atiwo ahadze wo. Esi Yesu dzila siwo nye amegbetɔwo yi Yerusalem le edzidzi ŋkeke 40 megbe la, wona vɔsanu si Sea bia. Ðe wona alẽvi kple akpakpa alo ahɔnɛ abe alesi Sea biae enea? Ao. Edze abe ŋutete menɔ wo ŋu be woana nusiawo o ene. Ke hã, Sea wɔ ɖoɖo aɖe na ame dahewo. Le ɖoɖo ma dzi wɔwɔ me la, Yosef kple Maria na “akpakpa eve alo ahɔnɛ eve.” Lã siwo mexɔ asi o tiatia ɖee fia be wonye ƒome si dzi nuwo mede tututu o.—Luka 2:22-24; Mose III, 12:6, 8.\nÀte ŋu akpɔe be ame tsɛwo, amesiwo wòle na be woawɔ dɔ sesẽ hafi akpɔ woƒe nuhiahiã veviwo domee wodzi Yesu Kristo, amesi ava nye ameƒomea katã ƒe Dziɖula le etsɔme la ɖo. Etsi va zu atikpala, abe fofoa si xɔe nyi ke ene. (Mateo 13:55; Marko 6:3) ‘Togbɔ be kesinɔtɔe [Yesu] nye,’ esime wònye gbɔgbɔmenuwɔwɔ si si ŋusẽ le le dziƒo hã la, Biblia gblɔ be ‘mía tae wòva da ahe ɖo.’ Eva zu amegbetɔ tsɛ hetsi le ame dahewo ƒe ƒome me. (Korintotɔwo II, 8:9; Filipitɔwo 2:9; Hebritɔwo 2:9) Womedzi Yesu ɖe ƒome si dzi nu de me o, eye esia anya kpe ɖe ame aɖewo ŋu be woavo le wo ɖokuiwo me le egbɔ. Amesi ƒomevi wònye alo ɖoƒe si wòle mexe mɔ na wo o. Eƒe nufiafiawo, eƒe nɔnɔme nyoameŋuwo, kple eƒe dɔwɔwɔ wɔnukuwo wɔe be wokpɔ ŋudzedze ɖe eŋu. (Mateo 7:28, 29; 9:19-33; 11:28, 29) Míate ŋu akpɔ Yehowa Mawu ƒe nunya adze sii le alesi wòna wodzi Yesu ɖe ƒome tsɛ aɖe mee la me.\nAzɔ na míade ŋugble le Yesu ƒe ƒomea me tɔwo ŋu ahakpɔe ɖa be nukae míate ŋu asrɔ̃ tso wo gbɔ hã.\nYosef—Ame Dzɔdzɔe Aɖee\nEsi Yosef de dzesii be yeƒe ŋugbetɔ la fɔ fu “hafi wova kpe la,” ate ɖe edzi vevie ŋutɔ elabena esesẽ nɛ be wòawɔ tiatia le lɔlɔ̃ si nɔ esi na Maria kple ŋunyɔnyɔ nusi dze abe agbegbegblẽnɔnɔ ene dome. Nɔnɔme bliboa dze abe nusi agblẽ eƒe gomenɔamesi be woazu Maria srɔ̃ ene me. Le eƒe ŋkekea me la, wobua nyɔnu si ŋutsu aɖe do ɖeɖe ŋugbe na abe ŋutsua srɔ̃e wònye xoxo ene. Le ŋugbledede vevie le nyaa ŋu megbe la, Yosef tso nya me be yeagbe Maria le adzame ale be woagaƒu kpee abe ahasiwɔla ene o.—Mateo 1:18; Mose V, 22:23, 24.\nEnumake mawudɔla aɖe ɖe eɖokui fia Yosef le drɔ̃eƒe hegblɔ nɛ be: “Megavɔ̃ srɔ̃wò Maria kpɔkplɔ va gbɔwò o, elabena fu si ke wòfɔ la, Gbɔgbɔ kɔkɔe la mee wòtso. Adzi ŋutsuvi, eye nayɔ eƒe ŋkɔ be Yesu; elabena eyae laɖe eƒe dukɔ la tso woƒe nuvɔ̃wo me.” Esi Yosef xɔ Mawu ƒe mɔfiame sia la, ewɔ ɖe edzi hekplɔ Maria va eƒeme.—Mateo 1:20-24.\nTo nyametsotso sia wɔwɔ me la, ŋutsu nuteƒewɔla kple ame dzɔdzɔe sia na nya si Yehowa gblɔ to nyagblɔɖila Yesaya dzi va eme be: “Kpɔ ɖa, ɖetugbi afɔ fu, eye wòadzi ŋutsuvi ana ŋkɔe be ‘Mawu li kpli mí.’” (Yesaya 7:14) Le nyateƒe me la, Yosef nye gbɔgbɔmeme si kpɔ ŋudzedze ɖe mɔnukpɔkpɔ si su esi be wòava zu amesi axɔ Mesia anyi la ŋu, togbɔ be vi gbãtɔ si Maria adzi manye eya ŋutɔ ƒe vi o hã.\nYosef medɔ kple Maria o vaseɖe esime wòdzi viaŋutsua hafi. (Mateo 1:25) Ðeko woɖe wo nɔewo teti koe nye ma, eye asaƒoƒo na wo nɔewo gbɔ dɔdɔ anye nu sesẽ na wo, gake anɔ eme be womedi be ɖikeke aɖeke nava nɔ amesi nye ɖevia Fofoa ŋu o. Ðokuidziɖuɖu ƒe kpɔɖeŋu wɔnuku kae nye esi! Yosef tsɔ gbɔgbɔmenuwo ɖo ŋgɔ na eƒe dzɔdzɔme dzodzrowo.\nYosef xɔ mawudɔla ƒe mɔfiafia zi ene sɔŋ le alesi wòanyi vi si wòxɔ lae ŋu. Wo dometɔ etɔ̃ ku ɖe afisi wòanyi ɖevia le ŋu. Ehiã vevie be wòawɔ ɖe wo dzi kaba hena ɖevia ƒe agbetsitsi. Le go ɖesiaɖe me la, Yosef wɔ nu enumake, hekɔ ɖevi la yi Egipte gbã eye emegbe egagbugbɔe va Israel. Esia kpɔ Yesu ɖevi la ta tso Herodes ƒe ɖeviwo wuwua me. Hekpe ɖe eŋu la, Yosef ƒe toɖoɖo wɔe be nyagblɔɖi siwo ku ɖe Mesia ŋu la va eme.—Mateo 2:13-23.\nYosef fia dɔ Yesu ale be wòate ŋu akpɔ eya ŋutɔ ƒe ŋutilãmenuhiahiãwo gbɔ. Eyata menye ɖeko wonya Yesu abe ‘atikpala ƒe vi’ ene ko o, ke wonyae hã be enye “atikpala.” (Mateo 13:55; Marko 6:3) Apostolo Paulo ŋlɔ be Yesu nye “amesi wote kpɔ le nuwo katã me, abe míawo ke ene.” Eme kɔ be esia ate ŋu alɔ dɔwɔwɔ sesĩe be wòakpe ɖe ƒomea ŋu ɖe eme.—Hebritɔwo 4:15.\nMlɔeba la, Yosef ƒe tadedeagu vavãtɔ me léle ɖe asi dze ƒã le Kristotɔwo ƒe Hela Ŋɔŋlɔawo me nuŋlɔɖi mamlɛtɔ si me woƒo nu tso eŋu la me. Yosef kplɔ eƒe ƒomea yi Yerusalem hena Ŋutitotoŋkekenyuia ɖuɖu. Ŋutsuwo si koe wobia tso be woayi, gake enye numame na Yosef be wòakplɔ eƒe ƒomea ayi Yerusalem “ƒe sia ƒe.” Etsɔ nu geɖe sa vɔe, elabena ele na wo be woazɔ afɔ abe kilometa 100 ene tso Nazaret ayi Yerusalem. Le nudzɔdzɔ si ŋu woƒo nu tsoe le Ŋɔŋlɔawo me me la, Yesu menɔ ƒuƒoƒoa me o. Wokpɔe le gbedoxɔa me, wònɔ to ɖom henɔ nya biam Sea fialawo. Togbɔ be ƒe 12 koe Yesu xɔ hã la, eɖe Mawu ƒe Nya la me nunya kple sidzedze deŋgɔ fia. Míekpɔe le nudzɔdzɔ sia me be Yesu dzilawo anya fia nui nyuie, henyii wòva zu ɖevi si tsɔ ɖe le gbɔgbɔmenuwo me vevie. (Luka 2:41-50) Edze abe Yosef ku le esia megbe kpuie ene, elabena womegaƒo nu tso eŋu emegbe le Ŋɔŋlɔawo me nuŋlɔɖiwo me o.\nẼ, Yosef nye ame dzɔdzɔe si kpɔ eƒe ƒomea dzi nyuie, le gbɔgbɔ kple ŋutilã me siaa. Abe Yosef ene la, ɖe nètsɔa gbɔgbɔmenuwo ɖoa nɔƒe gbãtɔ le wò agbe me ne ède dzesi nusi nye Mawu ƒe lɔlɔ̃nu na mí egbea? (Timoteo I, 2:4, 5) Ðe nèwɔna ɖe Mawu ƒe numenya siwo woŋlɔ ɖe Mawu ƒe Nya la me dzi faa, heɖenɛ fiana to esia wɔwɔ me be yebɔbɔa ye ɖokui abe Yosef enea? Ðe nèfiaa nu viwòwo ale be woate ŋu aɖo dze siwo ku ɖe gbɔgbɔmenuwo ŋu kple ame bubuwoa?\nMaria—Mawu Subɔla Ðokuitɔmadila Aɖee\nMaria, Yesu dada, nye Mawu subɔla nyui ŋutɔ aɖe. Esi mawudɔla Gabriel gblɔ nɛ be adzi vi la, ewɔ nuku nɛ. Esi ɖetugbi nɔaƒee wònye ta la, ‘menya ŋutsu o.’ Esi wogblɔ nɛ be gbɔgbɔ kɔkɔe lae ana wòadzi via la, exɔ gbedasia ɖokuibɔbɔtɔe, hegblɔ be: “Kpɔ ɖa, Aƒetɔ la ƒe dɔlanyɔnu menye, ava me nam le wò nya la nu. (Luka 1:30-38) Ede asixɔxɔ gbɔgbɔ me mɔnukpɔkpɔa ŋu ale gbegbe be elɔ̃ faa be yeado dzi le dodokpɔ ɖesiaɖe si eƒe nyametsotsoa ahe va edzi me.\nLe nyateƒe me la, dɔdasia xɔxɔ trɔ eƒe agbenɔnɔ abe nyɔnu ene bliboe. Esi wòyi Yerusalem hena ŋutikɔklɔ la, ŋutsu tsitsi aɖe si nye mawumeme, si ŋkɔe nye Simeon gblɔ nɛ be: “Yi ato wò ŋutɔ wò luʋɔ me.” (Luka 2:25-35) Edze ƒã be alesi Maria ase le eɖokui me ne ekpɔ alesi ame geɖe agbe Yesu eye woaklãe ɖe fuwɔameti ŋuti mlɔeba ŋue wònɔ nu ƒom tsoe.\nEsi Yesu nɔ tsitsim la, Maria nɔ ŋku ɖom nusiwo dzɔ le eƒe agbe me dzi, hetsɔ “nya siawo katã dzra ɖo ɖe eƒe dzi me.” (Luka 2:19, 51) Enye gbɔgbɔmeme abe Yosef ene, eye wòde asixɔxɔ nudzɔdzɔ kple nya siwo na nyagblɔɖiwo va eme la ŋu. Nya si mawudɔla Gabriel gblɔ nɛ la anya tsi susu me nɛ be: “Eya la anye gã, eye woayɔe be dziƒoʋĩtɔ la ƒe Vi, eye Aƒetɔ Mawu la atsɔ fofoa Dawid ƒe fiazikpui la anae; eye wòaɖu fia le Yakob ƒe aƒe dzi tegbetegbe, eye nuwuwu manɔe na eƒe fiaɖuƒe la o.” (Luka 1:32, 33) Ẽ, ebui be mɔnukpɔkpɔ gãe wònye na ye be yeanye Mesia la dada.\nMaria ƒe gbɔgbɔmemenyenye gadze ƒã ake esime wòdo go Elisabet, eƒe ƒometɔ si hã fɔ fu nukutɔe. Esi Maria kpɔe la, ekafu Yehowa heɖe alesi wòlɔ̃ Mawu ƒe Nya lae fia. Egblɔ nya aɖewo tso Xana ƒe gbedodoɖa si woŋlɔ ɖe Samuel I, ta 2 me hegblɔ nya aɖewo tso Hebri Ŋɔŋlɔawo ƒe agbalẽ bubuwo me tsɔ kpee. Alesi wònya Ŋɔŋlɔawoe ɖee fia be edze azu vidada nuteƒewɔla si vɔ̃a Mawu. Ewɔ nu kple Yosef aduadu le via hehe le gbɔgbɔ me gome me.—Mose I, 30:13; Samuel I, 2:1-10; Maleaxi 3:12; Luka 1:46-55.\nMaria xɔe se vevie be ye vi lae nye Mesia la, eye eƒe xɔse sia me megbɔdzɔ o le Yesu ƒe ku megbe gɔ̃ hã. Le eƒe tsitretsitsi megbe kpuie la, enɔ nusrɔ̃la wɔnuteƒe siwo ƒo ƒu hedo gbe ɖa kple apostoloawo dome. (Dɔwɔwɔwo 1:13, 14) Elé nuteƒewɔwɔ me ɖe asi, togbɔ be ele nɛ be wòado dzi le veve heliheli si wòse le via lɔlɔ̃a kpɔkpɔ wòaku le fuwɔameti ŋuti gɔ̃ hã me.\nAleke nusɔsrɔ̃ tso Maria ƒe agbe ŋu ate ŋu aɖe vi na wòe? Ðe nèkpɔa ŋudzedze ɖe mɔnukpɔkpɔ si su asiwò be nàsubɔ Mawu eɖanye nuka kee wòahiã be natsɔ asa vɔe o ŋua? Ðe nèkpɔ alesi mɔnukpɔkpɔ ma le etɔxɛ egbea dze sia? Ðe nèsusua nusi Yesu gblɔ ɖi ŋu hetsɔnɛ sɔna kple nusiwo le dzɔdzɔm egbea, ‘heƒoa nya ta tso wo ŋu le wò dzimea’? (Mateo ta 24 kple 25; Marko, ta 13; Luka ta 21) Ðe nèsrɔ̃a Maria le Mawu ƒe Nya la nyanya nyuie kple ezazã edzidzi le wò dzeɖoɖo me mea? Ðe nàlé wò Yesu ŋuti dzixɔsea me ɖe asi togbɔ be xaxawo ate ŋu ana wòadzɔ be màvo le susu me o le esi nènye eyomedzela taa?\nYesu Nɔviŋutsuwo—Tɔtrɔ Anya Wɔ\nEdze abe le Yesu ƒe ku megbe hafi nɔviaŋutsuwo va xɔ edzi se ene. Anɔ eme be susu sia tae womenɔ eteƒe esime wòku le fuwɔametia ŋu o eye esia wɔe be wòtsɔ dadaa de apostolo Yohanes ƒe dzikpɔkpɔ te. Yesu ƒe ƒometɔwo ƒe nuwɔnawo ɖee fia be womede bubu eŋu o, wogblɔ ɣeaɖeɣi kura gɔ hã be Yesu ƒe “tame da.” (Marko 3:21) Esi wònye ƒometɔ siwo nye dzimaxɔsetɔwo nɔ Yesu si ta la, kakaɖedzi ate ŋu anɔ amesiwo le aƒe ɖeka me kple dzimaxɔsetɔwo si be Yesu sea alesi wosena le wo ɖokui me ne ƒometɔwo ɖu fewu le wo ŋu le woƒe xɔse ta la gɔme.\nKe hã, le Yesu ƒe tsitretsitsi megbe la, edze abe nɔviawo va te edzixɔxɔ se ene. Wonɔ ameha si ƒo ƒu ɖe Yerusalem do ŋgɔ na ƒe 33 M.Ŋ. ƒe Pentekostea henɔ gbe dom ɖa vevie kple apostoloawo dome. (Dɔwɔwɔwo 1:14) Edze ƒã be wo nɔvi la ƒe tsitretsitsia ʋã wo wotrɔ le woƒe dziwo me, ale be wova zu eƒe nusrɔ̃lawo. Mele be mɔkpɔkpɔ nabu ɖe mí gbeɖe be ƒometɔ siwo ƒe dzixɔsewo mesɔ kple mía tɔ o mate ŋu atrɔ o.\nŊɔŋlɔawo ƒo nu tso Yakobo, Yesu dadaviŋutsu si Wòɖe eɖokui fia etɔxɛe, ŋu be ewɔ akpa vevi aɖe le Kristo-hamea me. Eŋlɔ lɛta aɖe si tso Mawu ƒe gbɔgbɔ me ɖo ɖe ehati Kristotɔwo, hexlɔ̃ nu wo be woalé woƒe xɔse me ɖe asi. (Dɔwɔwɔwo 15:6-29; Korintotɔwo I, 15:7; Galatiatɔwo 1:18, 19; 2:9; Yakobo 1:1) Yuda, Yesu dadavi bubu, ŋlɔ lɛta aɖe si tso gbɔgbɔ me tsɔ xlɔ̃ nu ehati Kristotɔwo be woaʋli xɔse la ta sesĩe. (Yuda 1) Enye nusi ɖe dzesi be Yakobo alo Yuda metsɔ woƒe Yesu ƒe ŋutilã me nɔvi nyenye tsɔ ƒo adegbee le woƒe lɛta si woŋlɔ na hati Kristotɔwo me be yewoatsɔ able wo nu ne woawɔ ɖe nya siwo yewogblɔ dzi o. Ðokuibɔbɔ ŋuti nusɔsrɔ̃ nyui ka gbegbee nye esi míate ŋu asrɔ̃ tso wo gbɔ!\nEkema, nukawoe nye nusiwo míate ŋu asrɔ̃ tso Yesu ƒe ƒomea gbɔ? Le nyateƒe me la, nuteƒewɔwɔ ŋuti nusɔsrɔ̃ siwo ŋudɔ míate ŋu awɔ le mɔwo abe esiawo ene nu: (1) Bɔbɔ ɖokuiwò nuteƒewɔwɔtɔe ɖe nusi nye Mawu ƒe lɔlɔ̃nu te eye nàkpe akɔ kple dodokpɔ siwo katã ado tso esia wɔwɔ me. (2) Tsɔ gbɔgbɔmenuwo ɖo nɔƒe gbãtɔ, ne ema wɔwɔ abia be nàtsɔ nanewo asa vɔe gɔ̃ hã. (3) Na hehe si sɔ ɖe Ŋɔŋlɔawo nu la viwòwo. (4) Mègana mɔkpɔkpɔ nabu ɖe wò o le ƒometɔ siwo ƒe dzixɔsewo mesɔ kple tɔwò ŋu o. (5) Ne ame ŋkuta aɖe si le Kristo-hamea me nye wò ƒometɔ la, mègatsɔe ƒo adegbee o. Ẽ, nusɔsrɔ̃ tso ƒome si me Yesu nɔ le anyigba dzi ŋu tea mí ɖe eyama ŋu wu hedzia míaƒe ŋudzedzekpɔkpɔ ɖe alesi Yehowa tia ƒome tsɛ aɖe be wòahe Yesu le eƒe ɖevimenɔɣi la ɖe edzi.\nYosef ɖe Maria wòzu srɔ̃a si na wokpɔ gome le Mesia ŋuti nyagblɔɖiwo me vava me\nYosef kple Maria fia gbɔgbɔmegɔmeɖosewo kple akpa si dɔwɔɖui wɔna wo viwo\nTogbɔ be aƒe si me wotsɔ gbɔgbɔmenuwo ɖo nɔƒe gbãtɔ le mee wonyi Yesu le hã la, eƒe ku megbe ko hafi nɔviawo va xɔ edzi se\nYesu dadavi Yakobo kple Yuda de dzi ƒo na hati Kristotɔwo\nƉoe Ɖe Amewo Ɖoe Ɖe Amewo Nusɔsrɔ̃ tso Yesu ƒe Anyigba dzi Ƒomea Gbɔ\nw03 12/15 axa 4-8


Yesu Ðevi La Le Gbedoxɔa Me | Biblia Me Nusɔsrɔ̃wo Na Ðeviwo\nYosef kple Maria nɔ Nazaret eye Yesu kpakple wo vi ŋutsu kple nyɔnu mamlɛawo hã nɔ wo gbɔ. Yosef wɔ atikpakpadɔ tsɔ kpɔ eƒe ƒomea dzi, eye wòfia nu wo tso Yehowa kple eƒe Sewo ŋu. Woƒe ƒomea yia ƒuƒoƒea ɖadea ta agu edziedzi eye ƒe sia ƒe la, woyia Yerusalem hena Ŋutitotoŋkekenyuia ɖuɖu.\nEsi Yesu xɔ ƒe 12 la, eƒe ƒomea zɔ mɔ didi aɖe yi Yerusalem abe ale si wowɔnɛ ɖaa ene. Amewo sɔ gbɔ ɖe dua me elabena wova Ŋutitotoŋkekenyuia ɖuƒe. Le azãa megbe la, Yosef kple Maria gadze mɔ ɖo ta aƒe, eye wosusui be Yesu hã le ameawo dome. Gake esi wodii le woƒe ƒometɔwo dome la, womekpɔe o.\nWotrɔ yi Yerusalem, eye wodi wo via ŋkeke etɔ̃ sɔŋ. Mlɔeba wokpɔe le gbedoxɔa me. Yesu bɔbɔ nɔ anyi ɖe nufialaawo dome, nɔ to ɖom wo eye wònɔ nyawo biam wo. Yesu ƒe biabiawo wɔ nuku na nufialaawo ale gbegbe be woawo hã wobia nyawo Yesu. Ale si wòɖo nyaawo ŋu la wɔ nuku na wo. Wokpɔe be ese Yehowa ƒe Se la gɔme.\nYosef kple Maria tsi dzi vevie ŋutɔ. Maria gblɔ be: ‘Vinye, míetsa di wò ʋuu! Afi kae nèyi?’ Yesu ɖo eŋu na wo be: ‘Mienyae be ele be manɔ Fofonye ƒe me le afi sia oa?’\nYesu dze edzilawo yome yi Nazaret. Yosef fia atikpakpadɔ Yesu. Ame ka tɔgbie nèsusu be Yesu nye esime wònye ɖekakpuivi dzaa? Esi Yesu nɔ tsitsim la, eƒe nunya nɔ dzidzim ɖe edzi eye Mawu kple amegbetɔwo siaa kpɔ dzidzɔ ɖe eŋu.\nNyabiasewo: Afi kae Yosef kple Maria kpɔ Yesu le? Nu ka tae wònɔ afi ma?\nMenye ɣesiaɣie wòanɔ bɔbɔe na wò be nàɖo to dziwòlawo o. Kpɔ ale si Yesu ƒe kpɔɖeŋua ate ŋu akpe ɖe ŋuwòe ɖa.\nYesu Ƒe Ƒomea Zɔ Mɔ Yi Yerusalem\nYosef kple Maria tsi dzi vevie esime womenɔ Yesu kpɔm o, eye ewɔ nuku na Yesu hã be womenya afi si woadi ye le enumake o.\nYesu Ƒe Agbenɔnɔ Le Nazaret\nNɔviŋutsu kple nɔvinyɔnu nenie nɔ Yesu si?\nYosef Kpɔ Eƒe Ƒomea Ta, Elé Be Na Wo, Edo Vevie Nu\nMɔ kawo nue Yosef kpɔ eƒe ƒomea ta le? Nu ka tae wòkplɔ Maria kple Yesu yi Egipte ɖo?


Biblica® Se aɖeke mebla Biblia zazã o Agbenya La™ Timoteo 2 1\n1 Nye, Paulo, Yesu Kristo ƒe apostolo, ame si Mawu ɖo ɖa be wòaɖe gbeƒã agbe mavɔ si ŋugbe wòdo to Yesu Kristo dzixɔse me na amewo katã la gbɔe agbalẽ sia tso,\n2 Na Timoteo, vinye lɔlɔ̃a.\nMawu, Fofo la kple Yesu Kristo, míaƒe Aƒetɔ nana eƒe amenuveve, nublanuikpɔkpɔ kple ŋutifafa wò.\nPaulo de dzi ƒo na Timoteo be wòanye nuteƒewɔla\n3 Timoteo, medaa akpe na Mawu, ame si mesubɔna abe ale si fofonyewo wɔ ene. Meɖea kuku na Mawu zi geɖe le zã kple keli be wòakɔ yayra geɖewo ɖe dziwò, eye nye dzitsinyae nye be madze eŋu le agbe sia me.\n4 Mele didim vevie be magakpɔ wò. Dzi adzɔm ŋutɔ, elabena meɖoa ŋku ale si nèfa avi vevie esime míenɔ kaklãm ɖa tso mía nɔewo gbɔ la dzi.\n5 Menya ale si xɔse alakpamanɔme si le mewò abe dawò Enuike kple mamawò Lois ke ene. Meka ɖe edzi be ègale ŋu ɖom ɖe Aƒetɔ la ŋu kokoko abe tsã ene.\n6 Le esia ta mele ŋku ɖom edzi na wò be nàde dzo Mawu ƒe nunana si ge ɖe mewò to nye asidada ɖe dziwò me la me, 7 elabena Mawu mena vɔvɔ̃gbɔgbɔ mi o, ke boŋ ŋusẽ kple lɔlɔ̃ kple ɖokuidziɖuɖu ƒe gbɔgbɔ wòna mi. 8 Ne àde dzo ŋusẽ si le mewò me la, màvɔ̃ ɣe aɖeke ɣi na gbeƒãɖeɖe Aƒetɔ la na ame bubuwo alo ana woanya be xɔ̃wò menye, togbɔ be mele gaxɔ me le afii le Kristo ta hã o. Ànɔ klalo be yeakpe fu kplim le nyanyui la ta, elabena Mawu ana ŋusẽ wò le fukpekpe me.\n9 Eyae ɖe mí, eye wotia mí na eƒe dɔ kɔkɔe la wɔwɔ, menye be míedze nɛ ta o, ke boŋ elabena eyae nye eƒe ɖoɖo xoxoxo hafi wòwɔ xexea me be yeaɖe yeƒe lɔlɔ̃ kple amenuveve afia mí to Kristo Yesu dzi. 10 Ke azɔ la, ena nu siawo katã me kɔ na mí to mía Ɖela Yesu Kristo ƒe vava me. Kristo Yesu ɖu ku ƒe ŋusẽ dzi, eye wòfia agbe mavɔ la ƒe mɔ mí to nyanyui la me. 11 Eye wòtiam be manye nyanyui sia ƒe gbeƒãɖela, apostolo kple nufiala.\n12 Eya tae mele fu kpem le afi sia le gaxɔ me ɖo. Nu sia menye ŋukpe nam kura o, elabena menya ame si ŋu meɖo ŋu ɖo, eye meka ɖe edzi be ate ŋu adzɔ nu siwo katã metsɔ de asi nɛ la ŋu dedie va se ɖe gbe si gbe wòagava.\n13 Lé nyateƒe si mefia wò la me ɖe asi sesĩe, vevietɔ esi ku ɖe xɔse kple lɔlɔ̃ si Kristo Yesu tsɔ na wò la ŋu. 14 Lé be na ŋutete si Mawu na nèxɔ to Gbɔgbɔ Kɔkɔe si le agbe le mewò dzi la nyuie.\n15 Abe ale si nènya ene la, kristotɔ siwo katã tso Asia va afi sia la gblẽm ɖi. Figelo kple Hermogene gɔ̃ ha gblẽm ɖi. 16 Aƒetɔ la nayra Onesiforo kple eƒe aƒe blibo la, elabena eva kpɔam ɖa, eye wòdea dzi ƒo nam enuenu. Eƒe kpɔkpɔɖa gbɔa agbem abe ya fafɛ nyui ene, eye nye gaxɔmenɔnɔ menye ŋukpe nɛ o. 17 Le nyateƒe me la, esi wòva Roma la, edim vevie le afi sia afi, eye wòke ɖe ŋunye mlɔeba. 18 Aƒetɔ la nana yayra tɔxɛ le Kristo ƒe vavagbe la. Wò ŋutɔ ènya ale si wòkpe ɖe ŋunye le Efeso la nyuie wu ale si mate ŋu agblɔe na wò.


Yeremiya 3 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\nIsrael ƒe xɔsegbegbe gbɔ eme (1-5)\nIsrael kple Yuda ɖi ahasiwɔwɔ ƒe fɔ (6-11)\nWoxlɔ̃ nu wo be woatrɔ dzi me (12-25)\n3 Amewo biana be: “Ne ŋutsu aɖe gbe srɔ̃a, eye nyɔnua yi ɖaɖe ŋutsu bubu la, ɖe wòagagbugbɔ ayi nyɔnua gbɔa?” Ðe manye kɔgbegblẽ ɖo na anyigba ma keŋkeŋ oa?+ “Wò la, èwɔ gbolo kple wò zɔhɛ geɖeawo,+Ðe nàtrɔ ava gbɔnye azɔa?” Yehowa ye gblɔe. 2 “Fɔ mo dzi nàkpɔ togbɛ ƒeƒlewo dzi ɖa. Afi kae womedɔ gbɔwò le kpɔ o? Èbɔbɔ nɔ mɔ to le wo lalam,ènɔ anyi abe tsatsala* le gbegbe eneEye nètsɔ wò gbolowɔwɔ kple wò nu vɔ̃ɖi wɔwɔ Gblẽ kɔ ɖo na anyigba la.+ 3 Eya tae tsi gbe dzadza,+Eye adatsi hã medza o. Mo kplala* li na wò abe srɔ̃nyɔnu gbolowɔla ene;Ŋu mekpea wò o.+ 4 Azɔ nèle ɣli dom nam be,‘Fofonye, wòe nye nye ɖetugbuimezɔhɛ!+ 5 Ðe ame alé dziku ɖe dɔme ɖaa,Alo ɖe wòalé ame ɖe dɔme ɖikaa?’ Alea nègblɔ,Ke nèwɔa nu baɖa siwo katã nàte ŋui.”+ 6 Yehowa gblɔ nam le Fia Yosiya+ ŋɔli be: “‘Èkpɔ nu siwo Israel mawɔnuteƒe la wɔa? Eyi to kɔkɔwo katã dzi kple ati damawo katã te, eye wòwɔ gbolo le afi ma.+ 7 Ke esi wòwɔ nu siawo katã megbe gɔ̃ hã la, megblɔna nɛ be wòatrɔ ɖe ŋunye,+ gake metrɔ o; eye Yuda kpɔ nu si nɔvianyɔnu mawɔnuteƒe la nɔ wɔwɔm.+ 8 Esi mekpɔe la, megbe Israel mawɔnuteƒe la le eƒe ahasiwɔwɔ+ ta, eye mena srɔ̃gbegbalẽe.+ Ke hã nɔvia Yuda alakpanuwɔla la mevɔ̃ o; ke boŋ eya hã yi ɖawɔ gbolo.+ 9 Ebu eƒe gbolowɔwɔ la nu tsɛe, eye wògblẽ anyigba la hewɔ ahasi kple atiwo kpakple kpewo.+ 10 Togbɔ be esiawo katã dzɔ hã la, nɔvia alakpanuwɔla Yuda hã metrɔ ɖe ŋunye kple eƒe dzi blibo o, ke boŋ ewɔ alakpanu,’ Yehowa ye gblɔe.” 11 Eye Yehowa gagblɔ nam be: “Israel mawɔnuteƒe la* wɔ nu dzɔdzɔe wu Yuda alakpanuwɔla la.+ 12 Yi ɖaɖe gbeƒã nya siawo ɖo ɖe dziehe gome be:+ ‘Oo, Israel dzego, trɔ va,’ ale Yehowa gblɔe nye esi:+ ‘Nyemaɖo adã* ɖe mia ŋu o,+ elabena nuteƒewɔlae menye,’ Yehowa ye gblɔe. ‘Nyemalé dziku ɖe dɔme ɖaa o. 13 Ðeko de dzesi wò vodada, elabena Yehowa wò Mawu ŋue nèda vo ɖo. Èma wò nunyonamewo* na ame tutɔwo* le ati damawo katã te, ke mieɖo to nye gbe o,’ Yehowa ye gblɔe. 14 Yehowa be: “Mi vi dzegowo, mitrɔ va. Elabena nyee nye miaƒe aƒetɔ* ŋutɔŋutɔ; maxɔ mi, maɖe ame ɖeka tso du ɖeka me kple ame eve tso ƒome ɖeka me ahakplɔ mi ava Zion.+ 15 Mana kplɔlawo mi ɖe nye dzi ƒe didi nu,+ eye woatsɔ sidzedze kple gɔmesese deto anyi mi. 16 Miasɔ gbɔ, eye miadzi ɖe edzi le anyigba la dzi le ŋkeke mawo me,” Yehowa ye gblɔe.+ “Miagagblɔ azɔ be, ‘Yehowa ƒe nubablaɖaka!’ o, eye esia magava ame ƒe dzi me azɔ o, miagaɖo ŋku edzi alo wòadzro mi o, eye miagakpae azɔ o. 17 Ɣemaɣi la, woayɔ Yerusalem be Yehowa ƒe fiazikpui;+ eye woaƒo dukɔwo katã nu ƒu ɖe Yerusalem ne woakafu Yehowa ƒe ŋkɔ le afi ma,+ eye womagazɔ le woƒe dzimesesẽ vɔ̃ɖi la nu azɔ o.” 18 “Le ŋkeke mawo me la, Yuda ƒe aƒe kple Israel ƒe aƒe+ azɔ aduadu, eye woawɔ ɖeka ado tso dziehenyigba dzi ava anyigba si metsɔ na wo tɔgbuiwo wòzu woƒe domenyinu la dzi.+ 19 Megblɔ le tame be, ‘Mikpɔ ale si metsɔ mi ɖo viŋutsuwo dome hetsɔ anyigba nyui, domenyinu nyuitɔ kekeake le dukɔwo* dome na mi ɖa!’+ Eye mebu hã be, miayɔm be, ‘Fofonye!’ eye miatrɔ le yonyeme o.’ 20 ‘Oo, Israel ƒe aƒe, ale si nyɔnu alakpanuwɔla dzona le srɔ̃a* gbɔe la, nenemae miewɔ alakpanu ɖe ŋunye,’+ Yehowa ye gblɔe.” 21 Wose gbe aɖe le togbɛ ƒeƒlewo dzi,Avifafa kple Israel-viwo ƒe kokoƒoƒoe,Elabena wona woƒe mɔwo glɔ̃;Woŋlɔ Yehowa woƒe Mawu la be.+ 22 “Mi vi dzegowo, mitrɔ va. Ne mada gbe le miaƒe godzedze la ŋu.”+ “Míawoe nye esi! Míeva gbɔwò,Elabena wò Yehowae nye mía Mawu.+ 23 Vavãe, togbɛwo kple hoowɔwɔ le towo dzi nye alakpa ɖeɖe sɔŋ.+ Nyateƒee, Yehowa mía Mawu la koe ate ŋu axɔ na Israel.+ 24 Ke ŋukpenanu* la ɖu nu siwo mia fofowo ku kutri kpɔ la keŋkeŋ tso míaƒe ɖevime ke:+Woƒe alẽwo, woƒe nyiwo,Wo viŋutsuwo kple wo vinyɔnuwo. 25 Mina míamlɔ míaƒe ŋukpe me,Eye míaƒe ŋukpe natsyɔ mía dzi,Elabena Yehowa mía Mawu ŋue+Mía kple mía fofowo míewɔ nu vɔ̃ ɖo tso míaƒe ɖevime ke va se ɖe egbe sia,+Eye míeɖo to Yehowa mía Mawu ƒe gbe o.”\n^ Egɔmeɖeɖe tẽe, “Arabiatɔ.”\n^ Egɔmeɖeɖe tẽe, “Ŋgo.”\n^ Alo, “mawɔnuteƒe la ƒe luʋɔ.”\n^ Egɔmeɖeɖe tẽe, “Nye mo mage.”\n^ Egɔmeɖeɖe tẽe, “Èma wò mɔwo.”\n^ Alo, “mawu tutɔwo.”\n^ Agate ŋu afia, “mia srɔ̃.”\n^ Egɔmeɖeɖe tẽe, “dukɔwo ƒe aʋakɔwo.”\n^ Egɔmeɖeɖe tẽe, “eƒe zɔhɛ.”


GBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bengali Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Lingala Lithuanian Malagasy Malayalam Maltese Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Tamil Tetun Dili Thai Tigrinya Tsonga Turkish Twi Ukrainian Urdu Vietnamese Xhosa Yoruba Zulu\nEWƆ nuku ŋutɔ be ame geɖe ɖonɛ kplikpaa be yewoƒe asi nasu nu sia nu si woate ŋu aƒle kple ga la dzi nenye be esia ana dɔ nagblẽ na wo, woƒe aƒe kple dzudzɔxɔledɔmega natsi eme gɔ̃ hã.\nBoblodola siwo doa boblo kple susu be yewoaxɔ ta le amewo si ne woaƒle yewoƒe nuwo la gblɔna be ele be aƒe gã, ʋu nyui kple awu siwo le tsia dzi la nanɔ ame si, eye woƒe nya siawo tea ŋu kpɔa ŋusẽ ɖe ame siawo tɔgbi dzi bɔbɔe. Ga mele asiwò oa? Mègatsi dzi o, míadzrae na wò agbanae! Le nuƒlela siawo dometɔ geɖe gome la, wodi be amewo nasusui be kesinɔtɔwoe yewonye, evɔ wòhenye be femewoe wonye hafi.\nGake mlɔeba la, ɖeko wòva kea dzo ɖe mo na wo. Agbalẽ aɖe gblɔ be: “Nu siwo le tsia dzi ƒeƒle be amewo nakpɔ be kesinɔtɔwoe yewonye le ko abe ale si ame nano kokein sesẽ be yeƒe lãme nanɔ nyuie ene. Le gɔmedzedzea me la, nu eve siawo dzena abe ɖe womegblẽa ga na ame o eye wodea ame dzi ŋutɔ ene. Gake mlɔeba la, ɖe nuwɔna eve siawo va wɔnɛ be ame ɖoa ko hezua blanuiléla.”—The Narcissism Epidemic.\nBiblia gblɔ ale si “ame ƒe nunɔamesiwo fiafia adegbeƒoƒotɔe be woakpɔ” la nye bometsinuwɔnae la na mí. (1 Yohanes 2:16) Nyateƒeae nye be dzitsitsi ɖe nunɔamesiwo ŋu fũu akpa hea míaƒe susu ɖa le nu siwo hiã vevie wu, siwo womate ŋu aƒle kple ga o, la ŋu. Na míakpɔ nu siawo dometɔ etɔ̃ ɖa.\n1. ƑOME SI WƆ ÐEKA\nBrianne, * si nye ƒewuivi aɖe le United States se le eɖokui me be ye fofo tsia dzi ɖe eƒe dɔwɔɖui kple ga si esia ahe vɛ nɛ la ŋu akpa. Egblɔ be: “Nu bɔ ɖe mía si wu esi míehiã, gake papa menɔa aƒe me gbeɖe o, mɔzɔzɔ dzi ko wònɔna. Menya be eƒe dɔwɔɖuia tae ya, gake mesusui be ele be wòanɔ eƒe ƒomea hã gbɔ!”\nBu nya sia ŋu: Vevesese kae esia ava nye na Brianne fofo emegbe? Ŋusẽ kae ale si Brianne fofo vuna ɖe ŋutilãmenuwo didi ŋu la ava kpɔ ɖe eya kple via ƒe ƒomedodo dzi? Nu kae eƒe ƒomea hiã si le vevie wu ga?\nBiblia me mɔfiame siwo ŋu nàbu:\n“Nu tovo wɔwɔwo katã ƒe dzɔtsoƒee nye galɔlɔ̃, ame siwo tsi dzi ɖe gakpɔkpɔ ŋu la . . . [tsɔa] veve geɖe ŋɔa wo ɖokuiwoe flofloflo.”—1 Timoteo 6:10, Agbenya La.\n“Ama agba ɖeka, si ŋu lɔlɔ̃ kpe ɖo la, nyo wu nyitsu dami, si ŋu fuléle kpe ɖo.”—Lododowo 15:17.\nNya vevitɔ: Ga mate ŋu aƒle ƒome si wɔ ɖeka o. Vovokpɔkpɔ ɖe ƒomea ŋu, wo lɔlɔ̃ kple beléle na wo koe ate ŋu ana ƒomea nawɔ ɖeka.—Kolosetɔwo 3:18-21.\n2. DEDIENƆNƆ VAVÃ\nSarah si xɔ ƒe 17 gblɔ be: “Danye gblɔna nam ɣesiaɣi be maɖe kesinɔtɔ gã aɖe, eye masrɔ̃ asinudɔ nyui aɖe hã ale be ne ga megava le srɔ̃nye si o la mate ŋu akpɔ ɖokuinye dzi. Edze abe afi si wòakpɔ ga le anɔ xɔxɔm ɣesiaɣi koe le vevie nɛ ene.”\nBu nya sia ŋu: Ne èle etsɔme ŋu bum la, nu siwo sɔ kawo ŋue nètsia dzi ɖo? Ɣekaɣie dzitsitsi ɖe nu siwo sɔ ŋu va zua dzimaɖitsitsi si gbɔ eme? Aleke Sarah dada awɔ ada asɔ le ale si wòbua ganyawoe me?\n“Midzudzɔ nu xɔasiwo nu ƒoƒoƒu na mia ɖokui ɖe anyigba dzi, afi si agbagblaʋui kple ɣebia gblẽa nu le, eye fiafitɔwo dzea kpɔ va fia fi le.”—Mateo 6:19.\n“Mienya nu si miaƒe agbe ava zu etsɔ o.”—Yakobo 4:14.\nNya vevitɔ: Menye kɔlili ga ɖie ana míanɔ dedie le etsɔme o. Le nyateƒe me la, fiafitɔwo ate ŋu ava fi ga adzoe, eye kura gɔ̃ hã ga mate ŋu axe mɔ na dɔléle kple ku o. (Nyagblɔla 7:12) Biblia fia nu be nu si gbɔ dedienɔnɔ vavãtɔ tsonae nye be míanya Mawu kple eƒe tameɖoɖo.—Yohanes 17:3.\n3. ŊUDZEDZEKPƆKPƆ ÐE NU SI LE AME SI ŊU\nÐetugbui si ŋkɔe nye Tanya si xɔ ƒe 24 gblɔ be: “Dzinyelawo fiam ale si manɔ agbe tsɛ. Nye kple nye vedzɔ míekpɔa dzidzɔ esime míenɔ tsitsim, togbɔ be zi geɖe la, agbemenuhiahiã siwo asu na mí la koe nɔa mía si hã.”\nBu nya sia ŋu: Nu ka tae wòate ŋu asesẽ be míakpɔ ŋudzedze ɖe agbemenuhiahiã siwo le mía si la ŋu? Aleke nèwɔa nu ɖe ga ŋue, eye kpɔɖeŋu kae nèɖona na wò ƒomea le go sia me?\n“Esi nunyiame kple nudodo le mía si la, nu siawo adze mía ŋu.”—1 Timoteo 6:8.\n“Dzidzɔtɔwoe nye ame siwo nyae be gbɔgbɔmenuwo hiã yewo.”—Mateo 5:3.\nNya vevitɔ: Menye ga kple nu siwo ga ate ŋu aƒle lae nye nu vevitɔ le agbe me o. Ðeko wòle abe ale si Biblia gblɔe ene be: “Ne nu gbogbo aɖewo le ame si hã la, eƒe agbe menɔa te ɖe nu siwo le esi la dzi o.” (Luka 12:15) Nyateƒee, dzidzeme gãtɔ si míate ŋu akpɔ le agbe me nɔ te ɖe nyabiase vevi aɖewo ƒe ŋuɖoɖo kpɔkpɔ dzi. Wo dometɔ aɖewoe nye:\nNu ka tae míele afi sia ɖo?\nNu kae adzɔ le etsɔme?\nAleke mawɔ ana nye kple Mawu dome nanɔ nyuie?\nAdzɔ dzi na magazine sia talawo be yewoakpe ɖe ŋuwò nàkpɔ ŋuɖoɖo na nyabiase siawo. Àte ŋu ake ɖe Yehowa Ðasefowo ŋu le miaƒe nutoa me alo ayi míaƒe nyatakakadzraɖoƒe si nye jw.org.\nÐe Wònana Wokpɔa Dzidzɔa?\nAgbalẽ aɖe gblɔ be: “Zi geɖe la, ame siwo tia ŋutilãmenuwo yome mekpɔa dzidzɔ boo o eye woawɔe léa blanui wu. Didi be ga geɖe nasu ame si ɖeɖe dzaa tea ŋu wɔnɛ be amewo ƒe susu menɔa ŋute o; eye woléa dɔ geɖewo abe vemewɔabi, dzimeve kple taɖuame ene, eye ele bɔbɔe be woaƒo wo ɖokuiwo ɖe aha geɖe nono kple atike vɔ̃ɖiwo zazã me. Edze kɔtɛe be agbagbadzedze be yewoazu gatɔ na amewo zu nublanuitɔwo boŋ.”—The Narcissism Epidemic.\n“Amewo Ƒe Susu Trɔ”\n“Le ƒe 1960 kple ƒe 1970-awo ƒe gɔmedzedze esi wobia sukuvi gbogbo aɖewo be woagblɔ susu si tae wodea suku kɔkɔ ɖo la, wo dometɔ geɖe gblɔ be yewodea suku kɔkɔ kple susu be ‘yewoazu agbalẽnyalawo’ alo be ‘xexemenunya nasu yewo si le agbe me.’ Ɣemaɣi la, ame ʋɛ aɖewo koe dea suku kɔkɔ kple susu be ‘yewoakpɔ ga geɖe.’ Tso ƒe 1990 ƒe gɔmedzedze la, ame akpa gãtɔ gblɔ be susu vevitɔ si tae yewodea suku kɔkɔ ɖo ye nye be ‘yewoakpɔ ga geɖe’ . . . Le ɣeyiɣi ma ke me la, blanuiléledɔ, ameɖokuiwuwu kple tagbɔdɔléle bubuwo dzi ɖe edzi le ame siwo dea suku kɔkɔ be yewoakpɔ ga geɖe la dome.”—The Price of Privilege, si Ðɔkta Madeline Levine ta.\nÐɔkta Madeline Levine gblɔ be gazazã ate ŋu azu “dzidzemetike” si nana amewo ƒe dzi dzea eme le xexe sia si me ƒometɔwo, aƒelikawo kple sɔlemehawo me tɔwo megatsɔa ɖeke le eme na wo nɔewo o la me. Eŋlɔ le eƒe agbalẽa (The Price of Privilege) me be: “Nuƒeƒle nye mɔ siwo dzi míetona kpɔa ŋusẽ ɖe míaƒe nutoa me dzi la dometɔ ɖeka. Enana míezua nuƒlelawo, eye wònana míesena le mía ɖokui me be míekpɔ ŋusẽ. Ŋusẽ sia tɔgbi nye ŋusẽ gbɔlo ko . . . Ame siwo koŋ si ŋusẽ le woe nye dɔwɔƒe gãwo kple boblodola siwo woxɔ be woado boblo yewoƒe nudzadzrawo ale be woana nuƒlelawo woasusui be nu si ƒlem yewole la ate ŋu ana ŋusẽ yewo alo akpɔ yewo ta.”\nÐe Ga Kple Suku Kɔkɔ Dede Ate Ŋu Ana Wò Etsɔme Nanyoa?\nAme geɖe kpɔe be suku kɔkɔ dede kple kesinɔnuwo menana nuwo va yina abe ale si yewokpɔ mɔe ene o.\nAle Si Miawɔ Azã Ga Nyuie\nMigalala ga navɔ le mia si hafi miava nɔ gazazã nyuie ŋu bum o. Misrɔ̃ ale si miazã ga nyuie hafi nuwo nava gbe asi me na mi.\nNuwo Tɔ Zi Le Xexea Me—Kpɔ Nu Si Nu Nènɔa Agbe Ðoa Ta\nNe èléa be na ga nyuiea, esia akpe ɖe ŋuwò ne afɔku aɖe dzɔ eye nuwo va le sesẽm.\nƉoe Ɖe Amewo Ɖoe Ɖe Amewo Nu Etɔ̃ Siwo Ga Mate Ŋu Aƒle O\nNU SI AKPE ÐE ƑOMEWO ŊU Ne Xɔlɔ̃dzedzea Me Va Le Kplikplikpli Akpa\nNU SI BIBLIA GBLƆ Blanuiléledɔ\nƉoe Ɖe Amewo Ɖoe Ɖe Amewo NYƆ! Nu Etɔ̃ Siwo Ga Mate Ŋu Aƒle O


Hiob 1 | Biblia Le Internet Dzi | Xexe Yeye Gɔmeɖeɖe\nHiob ƒe nuteƒewɔwɔ kple eƒe kesinɔnuwo (1-5)\nSatana tsɔ nya ɖe Hiob ƒe nuteƒewɔwɔ ŋu (6-12)\nHiob ƒe nunɔamesiwo kple viawo tsrɔ̃ (13-19)\nHiob mebu fɔ Mawu o (20-22)\n1 Ŋutsu aɖe nɔ Uz-nyigba dzi, si ŋkɔe nye Hiob.*+ Enye ame dzɔdzɔe si wɔa nuteƒe,*+ evɔ̃a Mawu, eye wòtsri nu vɔ̃ɖi.+ 2 Wodzi ŋutsuvi adre kple nyɔnuvi etɔ̃ nɛ. 3 Eƒe lãhawo le alẽ akpe adre, kposɔ akpe etɔ̃, nyi akpe ɖeka* kple tedzi* alafa atɔ̃ hekpe ɖe subɔvi gbogbo aɖewo ŋu. Ŋutsu sia ƒo Ɣedzeƒetɔwo katã ta. 4 Viaŋutsuwo dometɔ ɖe sia ɖe ɖoa kplɔ̃ le eƒe me le ŋkeke si wòɖo edzi la dzi. Wokpea wo nɔvinyɔnu etɔ̃awo be woava ɖu nu ano nu kple yewo. 5 Eye ne kplɔ̃ɖoŋkekeawo wu enu keŋ la, Hiob dɔa ame ɖa wòkɔa wo ŋu. Efɔna ŋdi kanya saa numevɔ+ ɖe wo katã ƒe xexlẽme nu; elabena Hiob gblɔna be: “Ame aɖe menya nu o, vinyewo wɔ nu vɔ̃, eye wogblɔ nya vɔ̃ ɖe Mawu ŋu le woƒe dzi me mahĩ.” Aleae Hiob wɔna ɣesiaɣi.+ 6 Eva eme gbe ɖeka be Mawu vavã la ƒe viwo*+ va tsi tsitre ɖe Yehowa ŋkume,+ eye Satana+ hã le wo dome va.+ 7 Eye Yehowa bia Satana be: “Afi kae nètso?” Satana ɖo eŋu na Yehowa be: “Metso tsatsa ge le anyigba dzi kple tsa ɖi ge le edzi.”+ 8 Yehowa bia Satana be: “Èlé ŋku ɖe nye subɔla Hiob ŋua? Ame aɖeke mede enu le anyigba dzi o. Enye ame dzɔdzɔe si wɔa nuteƒe,*+ evɔ̃a Mawu, eye wòtsri nu vɔ̃ɖi.” 9 Satana ɖo eŋu na Yehowa be: “Dzodzroe Hiob vɔ̃a Mawua?+ 10 Ðe menye wòe tɔ kpɔ ɖe eya+ ŋutɔ kple eƒe aƒe kpakple eƒe nuwo katã ŋu godoo va kpe oa? Èyra eƒe asinudɔwɔwɔwo,+ eye eƒe lãhawo gbagba ɖe anyigba la dzi. 11 Gake ne èdo wò asi ɖa gblẽ nu siwo katã le esi dome la, aƒo fi ade wò le wò ŋutɔ wò ŋkume godoo.” 12 Eye Yehowa gblɔ na Satana be: “Kpɔ ɖa, eƒe nuwo katã le asiwò me. Ðeko mègade asi eya ŋutɔ ŋu o!” Ale Satana dzo le Yehowa ŋkume.+ 13 Gbe ɖeka esi Hiob viŋutsuwo kple vianyɔnuwo nɔ nu ɖum henɔ wain nom le wo nɔvi tsitsitɔ ƒe aƒe me la,+ 14 ame dɔdɔ aɖe va Hiob gbɔ va gblɔ nɛ be: “Nyiawo nɔ agble ŋlɔm, eye tedziawo nɔ gbe ɖum le wo xa, 15 kasia, Sabatɔwo va dze wo dzi helé wo, eye wowu subɔviawo kple yi. Nye ɖeka pɛ koe te ŋu si, be mava gblɔe na wò.” 16 Esi ame sia ganɔ nuƒoƒo dzi la, ame bubu va do hegblɔ be: “Mawu ƒe dzo* ge tso dziƒo va dze alẽawo kple subɔviawo dzi hefiã wo keŋkeŋ! Nye ɖeka pɛ koe kpɔtɔ, be mava gblɔe na wò.” 17 Esi ame sia mekpɔ wu eƒe nyaa nu o la, ame bubu va do hegblɔ be: “Kaldeatɔwo+ ƒe adzoha etɔ̃ va dze kposɔawo dzi helé wo, eye wowu subɔviawo kple yi. Nye ɖeka pɛ koe susɔ, be mava gblɔe na wò.” 18 Esi ame sia hã mekpɔ ɖe nu le eƒe nyaa me o la, ame bubu hã va do hegblɔ be: “Viwòŋutsuwo kple viwònyɔnuwo nɔ nu ɖum henɔ wain nom le wo nɔvi tsitsitɔ ƒe aƒe me. 19 Kasia, ya sesẽ aɖe ƒo tso gbedzinuto me va lɔ xɔ la ƒe dzogoe eneawo ɖe eme, ale wòmu dze ɖeviawo dzi woku. Nye ɖeka pɛ koe susɔ, be mava gblɔe na wò.” 20 Ale Hiob tso dze eƒe awu, elũ ta, eye wòbɔbɔ tsyɔ mo anyi 21 gblɔ be: “Amama menɔ hafi do tso danye ƒe dɔ me,Eye amamae maganɔ ayi.+ Yehowae na,+ eye Yehowae gaxɔe. Woakafu Yehowa ƒe ŋkɔ ɖaa.” 22 Le nu siawo katã me la, Hiob mewɔ nu vɔ̃ alo bu fɔ Mawu be ewɔ nu gbegblẽ o.*\n^ Ðewohĩ Egɔmee nye, “Ame Si Wolé Fui.”\n^ Alo, “mokakamanɔŋutɔ kple nu dzɔdzɔe wɔla.”\n^ Egɔmeɖeɖe tẽe, “eveve alafa atɔ̃.”\n^ Egɔmeɖeɖe tẽe, “tedzinɔ.”\n^ Alo, “bu vɔ̃ aɖeke ɖe Mawu ŋu o.”